amanoisuno/poetBack huggingface dataset:
行至羅江以代者爽期得史者書復還涪濱徑走富樂山中借館  其一 程公許 
瞻雲日懷歸，及瓜法當代。喜同縚鷹掣，翻作風鷁退。誓言不可寒，幽賞夙所愛。但恐彼上人，雄辨費酬對。
行至羅江以代者爽期得史者書復還涪濱徑走富樂山中借館  其二 程公許 
淋浪一日雨，浩蕩千巖秋。莞彼石澗水，奔霆撼林丘。須臾忽斂縮，幽咽鏘琳璆。混混須有本，萬古江河流。
行至羅江以代者爽期得史者書復還涪濱徑走富樂山中借館  其三 程公許 
山中有何樂，淹留不復嘆。濯足澗泉碧，洗耳松風寒。清磬度林杪，枯禪兀蒲團。拙不會參請，幸勿催抽單。
初度詣葛仙化奉香火歸邑之明日有馴鹿自中徑入縣庭士友異其事賦詩相慶用張權父韻 程公許 
閬風觴九醖，膾鯨羞玉麟。宿命憶往劫，隠訣聞至人。失脚五濁海，未泯一念仁。就盈紀良月，揆度逢佳辰。深恩感顧復，瓣香謁仙真。同來山中吏，得非我同倫。巖泉千仞雪，澗草四時春。雅嗜自幽閒，胡爲此逡巡。憐我久埃𡏖，爲記三生因。野性欣得友，不待呼孔賓。鼓瑟趣升歌，明當下溫淪。嘉燕屬君等，努力語去陳。靈囿豈予慕，願交惟梓椿。方寸有玄感，清都寧隔塵。
繩翁初度 程公許 
男兒十六已非孩，心地迷雲漸剔開。雖復詞章當藻繪，要從德性植根荄。謙和孝友能無愧，富貴功名付儻來。但願時平早還蜀，田間伴我斸蒿萊。
東川節度歌 程公許 
東川節度兵馬雄，我嘗聞之浣溪翁。五百年間人事紛變滅，惟有青山衮衮今古同。春官侍郎李太史，沃絲昔日來觀風。八年俛仰一炊黍，蔚藍臺上烟雨愁溟濛。棠郊蔽芾公所憩，還有竹騎馳兒童。是時北塵轉騷屑，綠林之寇紛內訌。洛波殷雷躍雙龍，遂也長公潼少公。少公赴鎮先十日，千夫煌煌飛旆紅。金城一面森戌削，賊戈自此不復鋒。三災之劫偶參會，天豈薄於遂而私於潼。屹然洚波之砥柱，艱哉安宅之集鴻。險夷一節貫金石，玉山對峙雙玲瓏。春風送客來，束書一短篷。恨無春色浮山之傑句，空有帝鄉愁緒之孤忠。舉頭山城新百雉，繚繞下與州城通。高如石首矗萬仞，堅並鐵甕盤層穹。樓棚丹霞未爲麗，形勢墨守何可攻。向來牛頭著亭處，晴烟萬井歷歷明雙瞳。徹桑未雨寧過計，路旁築屋難爲功。侍郎憂國秉卓識，始謀肯使輕傷農。登登之築紛百堵，一朝𡽱嶪如金墉。初疑化城爲佛幻，又恐鬼役非人工。浣溪曩賦冬狩行，恨不回轡擒四戎。向令眼前見此事，奇偉大篇當復加舂容。腐儒自嗟才力窘，安得喚起詩老爲我細琢礱。紫皇坐朝甘泉宮，四明不隔天九重。慨懷豹尾舊持橐，長安日遠身孤蓬。起家小屈東川牧，驥足折旋縈蟻封。三年厭聽鞞鼓譟，甲兵何時一洗空。事不爲難亦非易，所病滔滔皆發蒙。明堂只須一柱力，杗桷渠可令乏供。更須度外廣物色，納納萬頃雲夢胸。我歌東川節度兵馬雄，歌聲激烈轟豐隆。先一州兮後天下，風雲呼吸龍虎從。畫圖麒麟銘鼎鐘，牛頭之城萬古長穹窿。
送家歸侍旁 程公許 
隨牒走千里，携家恰二年。送君歸戲綵，笑我覓行纏。忍話關山遠，須憑信息傳。抱持嬌小女，恣索老人憐。
送別彥威姪西歸侍母  其一 程公許 
先集載行橐，叩閽書萬言。風雲乘快便，雨露沐殊恩。客裏仍分袂，天涯想倚門。去留交喜戚，情不盡離尊。
送別彥威姪西歸侍母  其二 程公許 
況自宦情薄，未忘嫠緯憂。聖知非我責，若要盡心酬。牛隴松蘿月，鷗汀水竹秋。丁寧與將護，待我賦歸休。
送別彥威姪西歸侍母  其三 程公許 
宇宙暗矛戟，吾當何處歸。故山幾幸免，暮景儻同依。若見親知問，愁無羽翮飛。一簞元自足，底用带金圍。
野塘雜興  其一 黄敏求 
仕進固所願，貧賤亦所憂。抱璞不自珍，過取則足羞。不如寂寞濱，橫此野水舟。時乎儻可爲，肯遜伊與周。著書俟百世，亦可軻與丘。進退兩不惡，久矣吾其籌。
野塘雜興  其二 黄敏求 
地僻車馬稀，柴門不須扃。晨興正衣冠，浣手供爐馨。奈此日永何，閒課離騷經。一片蘭茝心，千古日月明。爾豈乏忠憤，所欠惟和平。要之仕與止，奚必分重輕。吾但適吾可，不願得爾名。
別詩人余叔雲  其一 黄敏求 
萬柳堤邊住，挑雲過艾東。未應爲計左，輕去犯詩窮。雙屐江湖上，清名宇宙中。折梅作行供，香已破椒紅。
別詩人余叔雲  其二 黄敏求 
筆硯無靈久，寒檠自掩門。虛名何預我，漫刺重煩君。茶外無祗待，詩邊得細論。別懷莫兒女，相祝張吾軍。
書齋 黄敏求 
新闢書齋鶴柵寬，一簾風月儘幽閑。百年易向忙中過，萬事偏於好處慳。漫說折腰營斗米，何如留眼看雲山。只消一卷梅花句，留得林逋在世間。
題陳篔谷陳野逸吟藁 黄敏求 
謝却梅花吟課少，苦無心事惱陶泓。得君近日詩編讀，增我晴窗眼力明。爽似暑風秋九夏，清踰夜月晝三更。後山衣鉢塵埃久，頼有雙英主夏盟。
予丙子辛巳兩遊解空寺己亥秋又至思上人徙舊徑自怪石中頓發奇觀叔亮弟取山谷詩文名閣曰卧龍巖曰青玉盎山之門曰天下勝處令泳之作隸扁爲賦七言 黄敏求 
兩扣雲關記昔曾，重來詩眼倍晶明。路移巖石中間入，人在洞天深處行。玉盎虛明添翠色，霜鐘清冽带秋聲。與君小摘涪翁句，留得青山不朽名。
凉棚 黄敏求 
未庚赫日已焚空，亭午西齋坐甑同。橫竹旋排蒼葉密，小窗移在綠陰中。情知瑣碎妨新月，稍喜牽連得暑風。分我清凉詩境界，一蟬吟到夕陽紅。
經理順寧別墅 黄敏求 
未必餘資辦草廬，先從意匠起規模。某池宜植荷千柄，此地合栽梅幾株。怕礙看山牆矮築，要寬種菊徑深鋤。林泉隨分成幽趣，誰計東郊入畫圖。
書鄭亦山冷澹生活 黄敏求  西湖
九陌紅塵不肯居，携家租屋住西湖。月香水影賡和靖，雨色晴光憶大蘇。詩比晚唐成冷淡，人如東野更清臞。晴窗盡展芳編看，一片寒冰浸玉壺。
遊落星寺 黄敏求  庐山
星江山水甲江東，所到僧房各不同。拳石不知何代隕，數椽恰占一湖中。廬山屏倚朝昏碧，彭蠡帆分上下風。除却金焦相伯仲，其他無此水晶宮。
柳絮 黄敏求 
近日柔絲可着鴉，又分晴絮落天涯。絕無氣力元非雪，空費形容不是花。便解與春遮去路，也添爲客重思家。雨餘留得閒蹤跡，綠染浮萍夜聽蛙。
寄題靈川簿廨存愛堂二首  其一 黄敏求 
一命如何解濟人，細看存字最精神。莫專紙上求明愛，胸次渾涵不盡春。
寄題靈川簿廨存愛堂二首  其二 黄敏求 
愛無差等墨之徒，理一由來分則殊。愛只是情仁是性，合於仁上着工夫。
初秋白雲道院  其一 黄敏求 
檜柏株樟竹與松，四山互長翠陰濃。逼教秋暑無來路，輸與山僧坐晚鐘。
初秋白雲道院  其二 黄敏求 
莫道秋容冷淡加，秋英風露勝春葩。拒霜巖桂休相遜，占得開時各自花。
初秋白雲道院  其三 黄敏求 
閒來汲水浸菖蒲，浄洗塵埃半點無。濯得老根如法瘦，養教矮葉十分臞。
次鄭亦山求茶韻 黄敏求 
山谷松風賦響湯，茗甌今带六經香。君詩莫道窮無對，高出車聲遶九羊。
訊黄乙山於壽寧寺  其一 黄敏求 
客中聽雨况僧寮，盡日無人訪寂寥。一枕秋聲供痛快，隔窗風裏有芭蕉。
訊黄乙山於壽寧寺  其二 黄敏求 
草草茅亭古木間，萬琅玕裏一禪關。秋陰只俟風收盡，分我浮生半日閑。
水墨水仙 黄敏求 
玉潤金寒情窈窕，縞裙翠带態輕盈。只愁微月清無對，更畫梅礬作弟兄。
古香亭  其一 黄敏求 
矮屋簷前老桂叢，清陰分破廣寒宮。誰知萬古香無價，藏在黄金一粟中。
古香亭  其二 黄敏求 
鵝黄雪綴碧瑶枝，占斷風高露下時。吏散予方有公事，嚼花斟酒古香詩。
偶成 黄敏求 
熨開詩眼靜中觀，春在虛無杳靄間。風老山樊香世界，日烘躑躅錦屏山。峙糧備歲蜂開戶，堅壁防春燕抱關。不被東風相鼓弄，蒼波依舊白鷗閑。
村樂  其一 黄敏求 
槿籬圍裹三間屋，棘塹週遭數畝山。雨後課兒耕種了，茅簷晴曝一冬閑。
村樂  其二 黄敏求 
刈盡稻雲蕎再雪，搗空粒玉粟仍金。己償一飽知無欠，圍坐青燈語夜深。
村樂  其三 黄敏求 
敲冰汲淥供茶鼎，撼雪梯薪給地爐。圃有麥苗畦有菜，更於何地享膏腴。
村樂  其四 黄敏求 
白首老人紉永日，青裙幼婦饁田間。那知紅袖青樓女，帳煖銷金倚玉山。
村樂  其五 黄敏求 
桑樹鳴鷄深巷犬，南山磵水北山雲。五侯門地人如沸，誰識村中樂是君。
滌齋 趙雷 
想象盤銘號滌齋，滌齋端得苦安排。清清流出源頭水，浴德澄清未有涯。
書樓課子 趙雷 
雲頭月出倚樓看，老桂深深發廣寒。底事嫦娥深愛惜，他年摘爲少年簪。
書富陽驛壁 趙元魚 
少年書劍幾經過，沽酒譚文還自歌。今日重來春意閙，老梅枝上着花多。
夷陵道上 趙元魚 
山麓林梢烟翠橫，寒天日色半陰晴。道邊廢宅空椽瓦，巖下居人困甲兵。破膽每驚腰劍客，傷弓時怯羽書聲。癡兒弱女渾多病，留寄鄉村念爾情。
玉簪花 鄭大惠 
玉色瓷盆綠柄深，夜涼移向小窗陰。兒童莫訝心難展，未展心時玉似簪。
哀夏孝女 鄭大惠 
射生戶，北山有虎何不射。豈不聞夏家有女年十五，隨父樵薪入山塢，父行在前忽遭虎。女見父傷奮不懼，號泣逐之爲虎語。逐之不已虎反顧，棄其父□銜女去。人言其父死亦苦，我言最苦是其女。想女失父逐虎時，眼不見虎惟見父。射生戶，我今重告汝。汝之生，豈無父與母。勿謂官差尚猶豫，被爾甲兮張爾弩，况虎殺害人多天已怒。嗚呼，虎害人多天若怒，天又何必使渠生下土。
題曹娥墓 翁元龍 
自從西子入吳宮，幸有英娥可勸忠。同姓最慙曹孟德，垂名只許叔先雄。虛生浪死人何限，白日青天古一同。看得冢頭三寸草，也嫌桃李嫁東風。
總宜園 翁元龍 
此間不愧總宜名，山色湖光任雨晴。鴻雁一聲秋意慘，疏楊摇曳尚多情。
句  其一 馮去辯 
饟事十年當結局，襟期千古舉同牢。
句  其二 馮去辯 
琴心自誤誰料理，犢鼻雖貧未主臣。
重修聖濟院 陳有聲 
蒙泉距宜春，相去百餘里。有僧來問余，借問何姓氏。乃余昔所敬，見之蹙然喜。敘余語未既，省記到山始。屋廬今何如，舊者存有幾。一別十八年，再見復在此。僧云今勝前，百蠹費更理。昔茅塞蹊徑，今道平如砥。昔門不容蓋，今可駟結軌。昔堂地一坳，今去天尺咫。翬飛兩廡列，翼從萬瓦起。古殿布丹雘，雲龕照青紫。臨流地寬曠，一带碧清泚。竹院密回環，松關秀兩峙。峰巒對青眼，泉石洗幽耳。最上兩龍湫，層崖狀奇詭。水旱凡禱祈，響答應甚邇。載念此招提，明禪祖基址。傳燈焰不續，老子心所耻。莊嚴七寶界，因果非偶爾。問余求篇題，以爲歲月紀。余老書最拙，況在塵箠裏。欲到身未能，欲輟請未已。忽然若天會，拈筆書滿紙。大空一浮漚，無成亦無毀。廣闊包八荒，歛藏歸一指。道足滿須彌，意合在稊米。幻成如是觀，佛亦不在是。虛空白且光，澄波靜無滓。四山時出雲，一月照徹底。天開道門庭，不斷佛種子。心地日杲杲，光照千萬祀。
流化亭 陳有聲 
惟聖觀化，自源而流。惟吏觀化，自邑而州。聖念於民，吏職其憂。民壅於化，則吏之尤。我相此邦，此邦之休。昔民睽睽，胥戕以劉。今民熙熙，式歌且謳。昔民啼饑，穀粒不收。今民夷懌，無佩犢與牛。是曰化國，莫知其由。我儀圖之，惟孝友張侯。侯有令德，不競不絿。澤濡而春，令肅而秋。靡夙夜不勤，惟民之諏。孰冤而伸，孰貧而賙。孰梗而頑，去其賊蟊。孰巧而奸，鍛其戈矛。惟教化不行，如疾弗瘳。既觀厥成，泮渙以賙。經之營之，爰始爰謀。乃築斯亭，于江之陬。如跂斯翼，如方斯輈。如虹維橋，如鷁維舟，如蓬萊瀛洲。匪曰予觀，臨深極幽。爾化於成，其政優優。如彼時雨，雲之油油。如彼源泉，集於澮溝，惟百世以留。遡彼源矣，其流悠悠。登彼亭矣，其樂浮浮。爾嚚爾頑，化而善柔。爾利爾銛，化而鋤耰。爾文而化，爲蘇爲歐。爾俗而化，爲虞爲周。大德小德，厥義可求。無不爾承，厥德莫酬。
穿山月巖 胡仲威 
石磴𡼭嶔□□□，坐來心跡自雙清。不知渾沌何年鑿，便有嬋娟一鏡明。周穆馬蹄何寂寞，謝公屐齒□□□。□然欲御長風□，□□烟雲脚底生。
融州老君洞敕賜真仙巖之圖 杜應然 
古號黔南今號融，真仙第一勝高嵩。仙關標榜門增麗，聖像威靈民敬崇。帝賜御書藏寶閣，天生石像老仙翁。瓶爐羅列非雕琢，幢蓋周圍奪巧工。足履分明深踏石，仙衣彷彿挂玲瓏。青牛水畔藏頭角，白鶴溪邊飲羽㚇。獅子像前如拜伏，猿猴梯上若登空。龍田龍迹施鱗甲，蛇藏蛇身似錦紅。羅漢數軀朝向北，斗星七位轉回東。浮橋佇望金星座，仙徑平瞻水月宮。丹井千秋泉不竭，芝田萬頃草常豐。餘清近酌潺潺水，聳翠遥觀疊疊松。石柱經年堅且直，壽溪度歲淼無窮。呂仙隠迹居于壁，□□□容坐得穹。彩仗彩儀皆擁護，仙床仙室盡高雄。化巖夏月生寒凜，和洞冬天都暖烘。棋畫臺中人弈戯，樹生石內月朦朧。列三寺觀學俱近，會一樓堂像闡洪。道院庵中居上道，風雩臺畔自生風。橋名步扣登融石，樓號鴻音撞巨鐘。花圃西南前可望，釣臺泉石景堪充。劉侯布德于融郡，父宿興祠立壽容。廣地可容千位客，照天高挂一燈籠。洞天要比應難比，福地雖同未肯同。一石鎸經顯居士，萬碑題咏稱名公。想君足迹難窮覽，敬爲栽詩入畫中。
句 陳貴誼 
行人自逐楊花去，不是楊花肯送人。
九吟詩 九鎖 吳昌裔 
上界神仙住九華，故留靈鎖護烟霞。雲根欲斷溪回處，流出常山幾片花。
九吟詩 棲真 吳昌裔 
鑿破千年渾沌心，石楠當戶洞愔愔。詩臞猶怯春寒在，捫石梯雲不敢深。
九吟詩 天柱 吳昌裔 
柱天屹嶪斷鼇根，卧草蒙茸伏虎痕。想見山中明月夜，有人長嘯抱崑崙。
九吟詩 石室 吳昌裔 
竹几蒲團石室中，細書抱朴校參同。寄聲碧眼朱高士，何必携琴下閬風。
九吟詩 清音 吳昌裔 
山出涓寒一道泉，暗聲落澗玉錚然。轆轤引上泥丸頂，便是人間赤脚仙。
九吟詩 來賢 吳昌裔 
杖挂松花酒一瓢，手挼柏子雜香燒。山空露冷吟招隠，掉首諸賢不受招。
九吟詩 翠蛟 吳昌裔 
蒼松翠石束寒流，飛下長身白玉虬。吐出英雲千尺雨，須臾雷霽水痕收。
九吟詩 飛玉 吳昌裔 
誰擘巖扉石竇開，中流玉水潄蒼苔。有時卷雪從天下，端是源頭蓄得來。
偈頌八十七首  其一 釋慧開 
父子不傳，百無一有。狹路相逢，推門落臼。
偈頌八十七首  其二 釋慧開 
禮拜即是，不禮即是。黄面瞿曇，在我脚底。
偈頌八十七首  其三 釋慧開 
山圍仙壠，水遶佳城。言中有響，句下分明。
偈頌八十七首  其四 釋慧開 
一著高一著，一步闊一步。撥轉上頭關，乾坤全體露。
偈頌八十七首  其五 釋慧開 
昔年曾向山中去，千手大悲攔不住。今朝又向山中來，優曇華向半天開。
偈頌八十七首  其六 釋慧開 
茅菴草舍住山深，無奈檀那錯訪尋。了却先師未了底，惡聲從此滿叢林。
偈頌八十七首  其七 釋慧開 
樹凋葉落，體露金風。更問如何，眼瞎耳聾。
偈頌八十七首  其八 釋慧開 
靜中消息閙中觀，閙中消息靜中看。靜閙掀翻行正令，倚天長劍逼人寒。
偈頌八十七首  其九 釋慧開 
閙市門頭，有一句子。擺手出漳江，全身在裏許。
偈頌八十七首  其一○ 釋慧開 
稽首老瞿曇，擔頭入閙藍。炷香三拜了，天上與人間。
偈頌八十七首  其一一 釋慧開 
靈從何來，聖從何起。五通六通，不是不是。今日天寧，如何指示，齊之以禮。
偈頌八十七首  其一二 釋慧開 
閙市紅塵，入廛垂手。纔涉思惟，劈脊便摟。
偈頌八十七首  其一三 釋慧開 
夫子眼睛，瞿曇巴鼻。不是四六文章，亦非仁義禮智，普請大家齊側耳。
偈頌八十七首  其一四 釋慧開 
平沈大地，高出虛空。釋迦彌勒，齊立下風。
偈頌八十七首  其一五 釋慧開 
眼如鼻孔口如槌，業識忙忙喚不回。南浦西山耕未遍，披毛戴角又重來。
偈頌八十七首  其一六 釋慧開 
靈山話月，曹溪指月，寒山比月。從上佛祖，納盡敗闕。
偈頌八十七首  其一七 釋慧開 
地黑天昏見得親，肯隨光影弄精魂。老僧拳下死中活，佛與衆生一口吞。
偈頌八十七首  其一八 釋慧開 
休分廛市與山間，靜閙閑忙著眼看。靜閙二途俱泯絕，如珠轆轆走金盤。
偈頌八十七首  其一九 釋慧開 
一鏃破三關，坐斷江西路。佛祖到頭俱罔措，至竟全憑這一步。
偈頌八十七首  其二○ 釋慧開 
殿裏底是什麽，千百化身無處討。禮拜燒香，不勘自破。
偈頌八十七首  其二一 釋慧開 
狀元筆下鼓風雷，未放游鱗久曝腮。激起硯池些子水，洗光幕阜翠崔嵬。
偈頌八十七首  其二二 釋慧開 
遇緣即宗雲從龍，隨處作主風從虎，大地撮來無寸土。倒嶽傾湫，興雲致雨。
偈頌八十七首  其二三 釋慧開 
釋迦頂𩕳一機，達磨單傳一著。崇恩不惜眉毛，只作一句道却。
偈頌八十七首  其二四 釋慧開 
今朝十月念五，黄龍有一轉語。分明更不囊藏，直截當陽爲舉。㘞，甜瓜徹蔕甜，苦瓠連根苦。
偈頌八十七首  其二五 釋慧開 
湘南潭北影團團，面面簷楹風雨寒。突出虛空無縫罅，從教千古與人看。
偈頌八十七首  其二六 釋慧開 
五日一番，赴箇程限。有道可談，有法可演。不顧碎身如微塵，只要瞎却衆生眼。
偈頌八十七首  其二七 釋慧開 
日月循環成底事，衲僧切忌眼麻迷。直饒透徹威音外，也落儂家第二機。急薦取，莫遲疑。坐看東君行正令，大鵬一舉到天池。
偈頌八十七首  其二八 釋慧開 
獨弄單提向上機，機前薦得早遲疑。相逢覿面憑誰委，父子雖親各不知。
偈頌八十七首  其二九 釋慧開 
格外一機，萬靈莫測。向上一著，千眼難窺。青山白雲父，白雲青山兒。春風二三月，桃李自成蹊，笑殺靈雲道不疑。
偈頌八十七首  其三○ 釋慧開 
掀翻大地，打破虛空。口吞佛祖，凌蔑宗風。莫笑黄龍無伎倆，熨斗煎茶銚不同。
偈頌八十七首  其三一 釋慧開 
參禪莫滯靜工夫，閙處相逢在半途。靜閙兩關俱不涉，趙州東壁掛葫蘆。
偈頌八十七首  其三二 釋慧開 
目前無法，意在目前。目前薦得，正好喫拳。
偈頌八十七首  其三三 釋慧開 
天下法窟叢林，四月初一結制。無門逐惡隨邪，要效死心舊例，普請諸人腦門著地。
偈頌八十七首  其三四 釋慧開 
兜率未離塵滿面，王宮纔降垢通身。兒孫縱有滄浪水，洗到馿年也不清。
偈頌八十七首  其三五 釋慧開 
儂家沒興眼無筋，錯中南方蠱毒深。一掬肝腸俱裂破，年年此日痛傷心。
偈頌八十七首  其三六 釋慧開 
瞿曇遺下葛藤窠，翻覆看來脫處多。不是兒孫重檢點，古今爭得絕誵訛。
偈頌八十七首  其三七 釋慧開 
參禪要真實，直造無疑地。聞非未必非，說是未必是。黄龍設三關，曹洞列五位。坐斷主人公，且不落第二。
偈頌八十七首  其三八 釋慧開 
循規守短，無繩自縛。縱橫無礙，外道魔軍。存心澄寂，默照邪禪。恣意忘緣，解脫深坑。惺惺不昧，带鎖擔枷。思善思惡，地獄天堂。佛見法見，二鐵圍山。念起即覺，弄精魂漢。兀然習定，鬼家活計。進則迷理，退則乖宗。不進不退，有氣死人。
偈頌八十七首  其三九 釋慧開 
烈焰亙天，洪濤輥底。眨上眉毛，劍去久矣。
偈頌八十七首  其四○ 釋慧開 
春山疊亂青，春水漾虛碧。春光漏泄盡，誰識春消息。多年枯木再抽枝，撼動春風生八極。
偈頌八十七首  其四一 釋慧開 
撥轉玄關，一彈指頃。看看平地起風雲，門近洪崖千尺井。
偈頌八十七首  其四二 釋慧開 
死心室內，移身移步。日日香燈，朝朝話墮。稽首齊安王，鐵蛇橫大道。
偈頌八十七首  其四三 釋慧開 
春山疊亂青，春水漾虛碧。寥寥天地間，滿眼皆相識。
偈頌八十七首  其四四 釋慧開 
三月清明節禁烟，桃華带雨倍鮮妍。皆言當日靈雲悟，笑破禪和口半邊。
偈頌八十七首  其四五 釋慧開 
今朝三月初十，擊鼓禪徒畢集。欲知時節因緣，雨落階頭便濕。會即各自歸堂，不會何勞久立。
偈頌八十七首  其四六 釋慧開 
翠巖絕嶮巇，元不涉階梯。去來無窒礙，彼此更何疑。珍重洪源湖海衆，箇中不隔一毫釐。
偈頌八十七首  其四七 釋慧開 
無門爲法門，三關何用立。熟處既難忘，又從這裏入。
偈頌八十七首  其四八 釋慧開 
靈山一會，泥團土塊。問訊燒香，和贓捉敗。
偈頌八十七首  其四九 釋慧開 
熱喝粗拳，佛來也打。臨濟德山，一時擒下。
偈頌八十七首  其五○ 釋慧開 
不是護身符，亦非斷貫索。直饒鼻孔遼天，也被這箇穿却。無門老漢還免得麽，却請維那下箇注脚。
偈頌八十七首  其五一 釋慧開 
讚嘆無門，也是這箇。駡詈無門，也是這箇。文彩未彰誰辨得，却煩首座通消息。
偈頌八十七首  其五二 釋慧開 
不動脚頭，青雲獨步。箇是尋常行履處，須知更有通霄路。
偈頌八十七首  其五三 釋慧開  长江
掣斷繩頭欲自由，那知定業未容休。再償拽杷拖犁債，鼓得西江水逆流。
偈頌八十七首  其五四 釋慧開 
八兩還他是半斤，陳年桃核舊時仁。大家出手共提掇，行看叢林氣象新。
偈頌八十七首  其五五 釋慧開 
黄龍結制沒規繩，超過諸方半月程。莫怪七顛并八倒，大家日午打三更。
偈頌八十七首  其五六 釋慧開 
薰風自南來，殿閣生微凉。百年渾似醉，三萬六千場。休擬議，莫思量。錦鱗一躍化龍去，無限癡人戽夜塘。
偈頌八十七首  其五七 釋慧開 
歸來一月餘日，內外人事已畢。恣意飽飯噇眠，說甚金圈栗棘。分明告報諸禪，直下便須委悉。更若擬議躊躇，照顧腦門霹靂。
偈頌八十七首  其五八 釋慧開 
六月炎炎如火聚，寂然不動於中住。炎炎火聚却清凉，清凉却是炎炎處。等閑坐斷兩頭關，撞牆撞壁通霄路。
偈頌八十七首  其五九 釋慧開 
石跟常有千年潤，海眼曾無一日乾。天下蒼生待霖雨，不知龍向此間蟠。霹靂一聲頭角露，傾湫倒嶽鼓波瀾。
偈頌八十七首  其六○ 釋慧開 
圖列千山開畫嶂，带圍一水遶蓬瀛。脚頭未舉已先入，不用門前彈指聲。
偈頌八十七首  其六一 釋慧開 
動絃別曲，葉落知秋。禾山打鼓，雪峰輥毬。睦州擔板，投子提油。趙州狗子，溈山牯牛。青原垂足，俱胝指頭。一隊破落戶，各自逞風流。
偈頌八十七首  其六二 釋慧開 
布袋頭開今日始，滿目江山秋色裏。驀然踏斷草鞋跟，元來却是自家底。
偈頌八十七首  其六三 釋慧開 
信脚行去絕埃塵，信手拈來用得親。信口道出驚天地，信心悟入獨超羣。
偈頌八十七首  其六四 釋慧開 
陰極陽生，日添一線。獨有山僧拄杖子，不屬陰陽遷變。
偈頌八十七首  其六五 釋慧開 
昨日去年去，今朝今歲來。去年去不去，今歲來不來。
偈頌八十七首  其六六 釋慧開 
現種種形，說種種法。形法皆非，假名菩薩。更於諸相覓圓通，當人正眼俱戳瞎。
偈頌八十七首  其六七 釋慧開 
咄這乾屎橛，生來太妖孽。堪笑老雲門，一棒打不殺。
偈頌八十七首  其六八 釋慧開 
衲僧今日路頭通，拄杖生雲興已濃。要探江湖深與淺，前途更有妙高峰。
偈頌八十七首  其六九 釋慧開 
開爐半月，火種全無。冷灰豆爆，驚動江湖。
偈頌八十七首  其七○ 釋慧開 
燕國當年植福田，身如水月印三千。渠無生死歸何處，春早梅華放曉烟。
偈頌八十七首  其七一 釋慧開 
是聖是凡，過這邊立。擬議不來，青天霹靂。
偈頌八十七首  其七二 釋慧開 
摧邪顯正，一印印定。盡大地人，諦聽諦聽。
偈頌八十七首  其七三 釋慧開 
遇家裏人，說家裏事。一句無私，龍翔鳳翥。
偈頌八十七首  其七四 釋慧開 
諸方浩浩，舉古明今。送人上樹，不是好心。
偈頌八十七首  其七五 釋慧開  长江
銅沙鑼裏滿盛油，故國山河在眼頭。試向鳳凰臺上望，長江無日不東流。
偈頌八十七首  其七六 釋慧開  西湖
老來無日不思閑，深隠西湖第一山。無奈退菴賢制置，遠移公帖入松關。
偈頌八十七首  其七七 釋慧開 
天陰性地昏，日出心光耀。拄杖笑呵呵，禪牀也𨁝跳。管甚歲餘閏，一任月大小。淈𣸩幾春秋，用處非常峭。可憐五十三知識，未曾夢見頂門竅。
偈頌八十七首  其七八 釋慧開 
靈山大法王，末運希所遇。聲名遍天下，乾坤恣獨步。草鞋掛龍牀，三宣渾不顧。凌滅曹源生，訓徒參活句。宗門箇樣師，熟不生戀慕。天庭重降勅黄來，凌霄峰頂施甘露。
偈頌八十七首  其七九 釋慧開 
威鎮戎夷，掃清魔孽。羣靈歸敬，忠心如鐵。破蔡滅金，守黄勦賊。雪百年二帝難雪之耻，成中興四將未成之業。
偈頌八十七首  其八○ 釋慧開 
三教聖人，同歸一理。理長則行，理短則止。虛空無心，牆壁有耳。不涉言詮，單提直指。口縫纔開，不是不是。
偈頌八十七首  其八一 釋慧開 
山前麥熟已如雲，覿面當機爲指陳。驀地一番梅雨過，青山洗出畫圖新。
偈頌八十七首  其八二 釋慧開 
元正啟祚，萬物咸新。衲僧拄杖黑{粦皮}皴，不屬陰陽別是春。
偈頌八十七首  其八三 釋慧開 
出洞昂頭角，回山露尾巴。恩承饒舌力，累我受波查。
偈頌八十七首  其八四 釋慧開 
針芥相投，體用俱全。衲僧門下，十萬八千。
偈頌八十七首  其八五 釋慧開 
名高不用鎸頑石，路上行人口是碑。大宋正傳天子令，直教諸國豎降旗。
偈頌八十七首  其八六 釋慧開 
普賢行願等三千，正是清明首夏天。要見大人真境界，月明常照御樓前。
偈頌八十七首  其八七 釋慧開 
爛柴頭，火一團。急著眼，莫顢頇，星在秤兮不在盤。
偈頌二首  其一 釋慧開 
黄龍結制不尋常，只用閻羅斷命方。生鐵一團紅嚥下，死中再活獲清涼。
偈頌二首  其二 釋慧開 
欲把生蛇化活龍，先將毒藥灌喉嚨。常教滿腹如針刺，拋向洪波大浪中。
無量壽佛贊 釋慧開 
乾屎橛兮麻三斤，當陽拈出少知音。時人不識自家佛，却向丹青畫處尋。
佛頭圓相贊 釋慧開 
生怕雲門打殺伊，韜光晦迹許多時。而今再出頭來也，天上人間更有誰。
圓通大士贊 釋慧開 
足蹈雙蓮灑楊柳，面目端嚴世希有。梵音妙音海潮音，祇這而今誰動口。
持二十五輪頂彌陀蹈蓮葉贊 釋慧開 
機輪纔轉，作者猶迷。頂𩕳一著，獨弄單提。自從蹈得這些子，便向風波險處施。
三十二應贊 釋慧開 
現種種形，說種種法。形法皆非，假名菩薩。更於諸相覓圓通，當人正眼俱戳瞎。
持珠坐石贊 釋慧開 
手輪摩尼珠，身坐盤陀石。普請大地人，念彼觀音力。
達磨莖蘆贊 釋慧開 
脚下莖蘆，到岸也未。隨流入流，浮逼逼地。
達磨大師贊 釋慧開 
賊身未露罪全彰，攪得西乾沸似湯。項上鐵枷無計脫，却來東土强攤贓。
大祖禪師贊 釋慧開 
三拜起來依位立，普天匝地黑漫漫。可憐隻臂空輪却，千古令人作笑端。
鏡智禪師贊 釋慧開 
彌天罪犯無門懺，紅爛通身世莫醫。已是四稜俱塌地，儘教後代亂針錐。
大醫禪師贊 釋慧開 
堅辭鳳闕紫泥詔，玷辱宗風箇古錐。坐斷雙峰無寸草，愛松留得礙人枝。
大滿禪師贊 釋慧開 
再出頭來滿面塵，那堪鼓舌與摇唇。松枯石爛憑誰委，累及癡獃蹈碓人。
大鑑禪師贊 釋慧開 
菩提無樹鏡非臺，臭口分明鬼擘開。幸是賣柴無事獠，剛然惹得一身災。
思大禪師贊 釋慧開 
一生討頭不見，二生骨露皮穿。三生造成地獄，全身活陷黄泉。七十二峰俱坐斷，口吞佛祖在機先。
騎虎豐干贊 釋慧開 
忙忙業識老豐干，鼓舌摇唇總自瞞。縱踞虎頭取虎尾，衲僧門下管窺斑。
誌公和尚贊 釋慧開 
杖頭絡索閑家具，應讖三朝經幾秋。生向鷹窠來處異，面皮擘破十三頭。㘞，因渠達磨枝條布，惱亂春風卒未休。
白雲法師贊 釋慧開 
偉哉大法師，逢難轉堅牢。不因登絕頂，爭見白雲高。
天台四睡贊 釋慧開 
既是伏爪藏牙，不用三頭六臂。只圖夢裡惺惺，任疑大蟲瞌睡。
政黄牛贊 釋慧開 
資福從來不識羞，橘皮熟炙逞風流。倚筇懶赴賢侯命，又却騎牛更覓牛。
郁山主贊 釋慧開 
百尺竿頭話最親，一交橋斷絕纖塵。死中得活珠離蚌，甘作馿前馬後人。
朝陽穿破衲贊 釋慧開 
冷時急用之物，趁暖著些針線。忽然臘月到來，免致脚忙手亂。
對月了殘經贊 釋慧開 
始見些兒光影，要了末後一段。若是無門拳頭，不打這般鈍漢。
傅大士贊 釋慧開 
對御講經，無本可據。案上一揮，誰知落處。知落處，拍板與門槌，總是閑家具。
維摩居士贊 釋慧開 
毗耶病虎實難親，觸著渠儂便喪身。非但文殊遭毒口，吞盡靈山一會人。
龐居士贊 釋慧開 
平欺馬祖，下視諸方。生涯蕩却，今古無雙。不與萬法爲侶，一口吸盡西江。
執劍呂洞賓贊 釋慧開 
露刃單提，行殺活令。斬貪嗔癡，羣魔乞命。夫是之謂，純陽真人。激濁揚清，摧邪顯正。
佛母周氏贊 釋慧開 
室女生兒真禍胎，叢林孰不起疑猜。轉身術子能靈驗，再出頭來滿面埃。
謝佛眼師號 釋慧開 
皇恩頒自九重城，雨露纔霑草木榮。佛祖門庭增瑞氣，四海歡呼萬歲聲。忠心護國成勳業，君父開臣佛眼睛。壽山福海恩難報，永日寥寥賀太平。
謝宣賜金襴 釋慧開 
不是鷄足流傳，亦非黄梅分付。九重天上降來，千載臣僧一遇。中興佛祖宗風，羣魔悉皆驚怖。祝延聖壽無疆，志願皇圖永固。
題壁間水波觀音 釋慧開 
曹源正派喜流傳，涓滴渾無浪拍天。任是大悲千手眼，探渠深淺待馿年。
賀吳丞相生日 釋慧開 
大地春回是誕辰，松篁難改四時青。壽星不老福無盡，常在中天伴月明。
趙資政號節齋 釋慧開 
著鞭占得地頭寬，高節心空立處端。多向渭川烟外望，這邊風月少人看。
吳尚書尊堂死以偈問用韻以復 釋慧開 
身分水月遍三千，月落何曾離得天。此是夫人行履處，摩耶相對共談禪。
退步 釋慧開 
未曾移定時，前脚讓後脚。只這一步子，誰人蹈得著。
題黄龍中途眠松 釋慧開 
當途偃蹇卧霜枝，彷彿黄龍出洞時。不是渠儂誇勁節，看他來者放頭低。
請行新橋 釋慧開 
雲根架就笑談中，凡聖如今一路通。箇箇脚跟親蹈著，人人足下起清風。不似天台滑石，半巇半嶮。勝如趙州略彴，度馬度馿。雖然欲行千里，要知一步爲初。從茲不用頻題柱，來往都乘駟馬車。
吳履齋以脚蹈日影索偈 釋慧開 
圓陀陀，光爍爍。明眼人，蹈不著。蹈得著，更買草鞋去行脚。
在南高峰石室中出定作 釋慧開 
靜處乾坤窄，閑居日月忙。虛空即妙體，獨露法中王。
六年舉無字一日聞齋鼓有省 釋慧開 
青天白日一聲雷，大地羣生眼豁開。萬象森羅齊稽首，須彌𨁝跳舞三臺。
總軸羅漢 釋慧開 
洞寇都盧十八頭，千妖百怪逞風流。人間天上稱尊漢，總被無門一握收。
圓覺會 釋慧開 
十二獃郎欲決疑，瞿曇嚼飯餵嬰兒。若教知有衲僧事，終不人前鼓口皮。
石牛 釋慧開 
須彌爲骨露纖軀，頭角崢嶸塞太虛。大地耕翻無寸土，牧童鞭索豈能拘。
懶牛 釋慧開 
不經南陌與西阡，犁杷年來怕上肩。棄却欄中肥嫩草，綠楊堤畔飽風烟。
無際 釋慧開 
祖翁田地沒憑據，爭許時人取次量。但見寥寥成一片，不知何處是封疆。
鐵壁 釋慧開 
巍然一座黑金城，縫罅全無及戶扃。堪笑英雄難進步，聖凡到此絕途程。
針筒 釋慧開 
函蓋乾坤氣量周，銅睛鐵眼一齊取。幾多利腦尖鋒者，到此如何敢出頭。
裁縫 釋慧開 
剪斷萬絲頭，工夫已成片。針劄不入處，爲渠通一線。
浄髮 釋慧開 
鋒鋩未露鬼神號，能剗羣牛頂𩕳毛。四海聱頭俱按下，豈容存著一纖毫。
頭袖 釋慧開 
四海英靈俱奪下，銅頭鐵額總兜來。莫怪無門施毒手，揭翻腦蓋頂門開。
帳子 釋慧開 
纔得當陽一線通，全彰大用顯家風。直饒鼻孔遼天漢，未免從頭被罩籠。
薦蓆 釋慧開 
亂草窠中，打成一片。坐卧寂然，真機頓現。
枕頭 釋慧開 
輪回根本，莫著相好。鐵脊梁漢，因他放倒。
捨鞋 釋慧開 
驗盡脚跟長與短，箇中寬窄已先知。自從蹈著這些子，左右逢原顯大機。
牙藥 釋慧開 
點著些兒，妙不可述。纔開臭口，驗得骨出。
醫眼 釋慧開 
開黑暗門，通向上竅。內外障除，神光獨耀。
施湯 釋慧開 
不是甘草大黄，亦非苦參半夏。莫教一滴沾唇，直得通身汗下。
接待 釋慧開 
洋銅汁羹，熱鐵丸飯。滴粒纔沾，通身腐爛。
餛飩 釋慧開 
寬著肚皮急叉手，鑊湯裡面翻筋斗。渾身糜爛轉馨香，那箇禪和不開口。
孟少保戎裝相贊 釋慧開 
英雄盖世上將軍，洞寇聞風喪膽魂。寸刃不施機莫測，看渠談笑定乾坤。
又道裝相贊 釋慧開 
靈山付囑人，示現威稜身。在欲而無欲，居塵不染塵。等閑伸出擎天手，撥轉如來正法輪。
孟無菴與師同軸請贊 釋慧開 
居士身，比丘相。蹺蹺踦踦，牢牢攘攘。驀然覿面相逢，直是無門可向。一拳一喝，雙收雙放。無菴居士眼無筋，識得這般村和尚。
履齋樞相鈞容贊 釋慧開 
湘水之清，崑玉之潔。和氣如春，忠心如鐵。儲風月之精，稟松篁之節。真廊廟楷模，行佛祖途轍。裴李蘇黄總不如，柱石明堂渠迥別。
月泉趙寺丞壽像贊 釋慧開 
身爲皇族，名著南宮。孔孟屋裏，做模打樣。釋老室內，談玄說空。似箇般伎倆，半錢不直，又說甚道理三教俱通。從前學解掀翻盡，却於無處立宗風。天龍更爲重饒舌，熨斗煎茶銚不同。
孟少保繪師握拳缺指相請贊 釋慧開 
爲人手段十分粗，拳下搜尋一箇無。咄這村僧難湊泊，釋迦彌勒是他奴。
牧菴簡菴師三人共軸贊 釋慧開 
謾說降龍伏虎，徒誇對御談禪。莫怪無門擔板，佛來也喫粗拳。
法孫天龍長老思賢請贊 釋慧開 
咄這村僧，百拙千醜。用處顢頇，舉止磔斗。秉惡毒鉗鎚，碎情塵窠臼。佛祖飲氣吞聲，魔外望風拱手。有時漢語胡言，總當談玄說妙。有時把拍板門槌，唱雲門曲合胡笳調。有時指圓覺場作牛欄，有時喚普光殿爲馬廐。如斯孟浪爲人，鈍置月林之後。
日本覺心長老請贊 釋慧開 
用迷子訣，飛紅爐雪。一喝當鋒，崖崩石裂。化生蛇作活龍，點黄金爲生鐵。去縛解粘，抽釘拔楔。更將佛祖不傳機，此界他方俱漏泄。
南劍州伏虎巖請師開山請贊 釋慧開 
箇樣村僧，也甚奇怪。身如椰子，膽似天大。蟒蛇窟裡安禪，猛虎穴中劄寨。無端於微塵國裡，轉大法輪，擊大法鼓。却向刀山劍樹上，成等正覺，弄者一解。
徒弟普顯請贊 釋慧開 
形如枯木倚巖隈，不擬天庭降蟄雷。忽遇東君行正令，曇華獨顯一枝開。
護國嗣源長老請贊 釋慧開 
龍牀角畔，建古招提。一滴渾無，嗣曹源正派。寸絲不掛，付夜半伽梨。成家喜見破家兒。
徒弟普山請贊 釋慧開 
頭髮鬔鬆，耳輪卓朔。踞坐當軒，權衡在握。任你德山臨濟棒喝交馳，到他面前一點用不著。
護國嗣本長老請贊 釋慧開 
法身無相，徒更形容。本來面目，逼塞虛空。浩蕩十方能變化，行看九萬自摶風。
辭世偈 釋慧開 
虛空不生，虛空不滅。證得虛空，虛空不別。
播大唐辭世偈云 釋慧開 
書偈畢跏趺而逝都知王太尉隨即敷。
禪宗無門關總頌 釋慧開 
大道無門，千差有路。透得此關，乾坤獨步。
頌古四十八首  其一 釋慧開 
狗子佛性，全提正令。纔涉有無，喪身失命。
頌古四十八首  其二 釋慧開 
不落不昧，兩采一賽。不昧不落，千錯萬錯。
頌古四十八首  其三 釋慧開 
俱胝鈍置老天龍，利刃單提勘小童。巨靈擡手無多子，分破華山千萬重。
頌古四十八首  其四 釋慧開 
癡人面前，不可說夢。胡子無鬚，惺惺添懵。
頌古四十八首  其五 釋慧開 
香嚴真杜撰，惡毒無盡限。啞却衲僧口，通身迸鬼眼。
頌古四十八首  其六 釋慧開 
拈起花來，尾巴已露。迦葉破顔，人天罔措。
頌古四十八首  其七 釋慧開 
只爲分明極，翻令所得遲。早知燈是火，飯熟已多時。
頌古四十八首  其八 釋慧開 
機輪轉處，達者猶迷。四維上下，南北東西。
頌古四十八首  其九 釋慧開 
了身何似了心休，了得心兮身不愁。若也身心俱了了，神仙何必更封侯。
頌古四十八首  其一○ 釋慧開 
貧似范丹，氣如項羽。活計雖無，敢與鬭富。
頌古四十八首  其一一 釋慧開 
眼流星，機掣電。殺人刀，活人劍。
頌古四十八首  其一二 釋慧開 
學道之人不識真，只爲從前認識神。無量劫來生死本，癡人喚作本來人。
頌古四十八首  其一三 釋慧開 
識得最初句，便會末後句。末後與最初，不是者一句。
頌古四十八首  其一四 釋慧開 
趙州若在，倒行此令。奪却刀子，南泉乞命。
頌古四十八首  其一五 釋慧開 
獅子教兒迷子訣，擬前跳躑早翻身。無端再敘當頭著，前箭猶輕後箭深。
頌古四十八首  其一六 釋慧開 
會則事同一家，不會萬別千差。不會事同一家，會則萬別千差。
頌古四十八首  其一七 釋慧開 
鐵枷無孔要人擔，累及兒孫不等閑。欲得撐門并拄戶，更須赤脚上刀山。
頌古四十八首  其一八 釋慧開 
突出麻三斤，言親意更親。來說是非者，便是是非人。
頌古四十八首  其一九 釋慧開 
春有百花秋有月，夏有凉風冬有雪。若無閑事挂心頭，便是人間好時節。
頌古四十八首  其二○ 釋慧開 
擡脚踏翻香水海，低頭俯視四禪天。一箇渾身無處著，請續一句。
頌古四十八首  其二一 釋慧開 
閃電光，擊石火。眨得眼，已蹉過。
頌古四十八首  其二二 釋慧開 
問處何如答處親，幾人於此眼生筋。兄呼弟應揚家醜，不屬陰陽別是春。
頌古四十八首  其二三 釋慧開 
描不成兮畫不就，贊不及兮休生受。本來面目沒處藏，世界壞時渠不朽。
頌古四十八首  其二四 釋慧開 
不露風骨句，未語先分付。進步口喃喃，知君大罔措。
頌古四十八首  其二五 釋慧開 
白日青天，夢中說夢。捏怪捏怪，誑謼一衆。
頌古四十八首  其二六 釋慧開 
卷起明明徹太空，太空猶未合吾宗。爭似從空都放下，綿綿密密不通風。
頌古四十八首  其二七 釋慧開 
叮嚀損君德，無言真有功。任從滄海變，終不爲君通。
頌古四十八首  其二八 釋慧開 
聞名不如見面，見面不如聞名。雖然救得鼻孔，爭奈瞎却眼睛。
頌古四十八首  其二九 釋慧開 
風幡心動，一狀領過。只知開口，不覺話墮。
頌古四十八首  其三○ 釋慧開 
青天白日，切忌尋覓。更問如何，抱贓叫屈。
頌古四十八首  其三一 釋慧開 
問既一般，答亦相似。飯裏有砂，泥中有刺。
頌古四十八首  其三二 釋慧開 
劍刃上行，冰稜上走。不涉階梯，懸崖撒手。
頌古四十八首  其三三 釋慧開 
路逢劍客須呈，不遇詩人莫獻。逢人且說三分，未可全施一片。
頌古四十八首  其三四 釋慧開 
天晴日頭出，雨下地上濕。盡情都說了，只恐信不及。
頌古四十八首  其三五 釋慧開 
雲月是同，溪山各異。萬福萬福，是一是二。
頌古四十八首  其三六 釋慧開 
路逢達道人，不將語默對。攔腮劈面拳，直下會便會。
頌古四十八首  其三七 釋慧開 
言無展事，語不投機。承言者喪，滯句者迷。
頌古四十八首  其三八 釋慧開 
過去墮坑塹，回來却被壞。者些尾巴子，直是甚奇怪。
頌古四十八首  其三九 釋慧開 
急流垂釣，貪餌者著。口縫纔開，性命喪却。
頌古四十八首  其四○ 釋慧開 
颺下笊籬并木杓，當陽一突絕周遮。百丈重關攔不住，脚尖趯出佛如麻。
頌古四十八首  其四一 釋慧開 
西來直指，事因囑起。撓聒叢林，元來是你。
頌古四十八首  其四二 釋慧開 
出得出不得，渠儂得自由。神頭并鬼面，敗闕當風流。
頌古四十八首  其四三 釋慧開 
拈起竹篦，行殺活令。背觸交馳，佛祖乞命。
頌古四十八首  其四四 釋慧開 
諸方深與淺，都在掌握中。撐天并拄地，隨處振宗風。
頌古四十八首  其四五 釋慧開 
他弓莫挽，他馬莫騎。他非莫辨，他事莫知。
頌古四十八首  其四六 釋慧開 
瞎却頂門眼，錯認定盤星。拚身能捨命，一盲引衆盲。
頌古四十八首  其四七 釋慧開 
一念普觀無量劫，無量劫事即如今。如今覷破箇一念，覷破如今覷底人。
頌古四十八首  其四八 釋慧開 
未舉步時先已到，未動舌時先說了。直饒著著在機先，更須知有向上竅。
黄龍三關  其一 釋慧開 
我手何似佛手，摸得枕頭背後。不覺大笑呵呵，元來通身是手。
黄龍三關  其二 釋慧開 
我脚何似馿脚，未舉步時踏著。一任四海橫行，倒跨楊岐三脚。
黄龍三關  其三 釋慧開 
人人有箇生緣，各各透徹機先。那吒析骨還父，五祖豈藉爺緣。
黄龍三關  其四 釋慧開 
佛手馿脚生緣，非佛非道非禪。莫怪無門關險，結盡衲子深冤。
日本覺心禪人遠來炷香請益求詩迅筆贈之 釋慧開 
心即是佛佛即心，心佛元同亙古今。覺悟古今心是佛，不須向外別追尋。
人至收書知得心座元安樂蒙惠數珠水晶者金重十二錢一收訖山偈奉贈 釋慧開 
百八摩尼顆顆圓，遼天鼻孔一齊穿。恒河砂數佛菩薩，每日呼來跳一圈。
請無門首座立僧山偈奉謝 釋宗壽 
瑞巖近日有無門，掇向繩床判古今。凡聖路頭俱截斷，幾多蟠蟄起雷音。
寄題永福董宰溪莊圖 方大琮 
羨君胸次有丘壑，眼底塵凡一洗之。地獻溪湖供入畫，天私風月要昌詩。貴人豈復知盤谷，名世應須學武夷。政恐主翁方宦達，買山雖早入山遲。
寄題董宰讀書軒 方大琮 
坐衙彈琴和且平，退衙讀書鏘有聲。琴聲書聲兩相和，和氣散作花滿城。示知言游不可作，雅俗二者難兼行。曩余不敏坐此處，軒窗塵土安有名。堂前薇花寂寂笑，此殆文吏非書生。君非異人何能爾，吏事不廢心轉清。牒紛案聚判筆走，庭空吏散詩句成。嘗聞歐公居夷陵，日討故牘繙研精。金陵宰鄞政習禮，天津客已愁鵑鳴。懷哉尹君志古道，請把此案爲商評。
挽趙南塘  其一 方大琮 
初開學禁預招延，俄滯周南四十年。大振文詞驚海內，肯將訓詁讓儒先。孤忠自許漢遺老，高氣直凌唐謫仙。鳳昔覽輝今已矣，危樓百尺尚依然。
挽趙南塘  其二 方大琮 
晚起蘇公以禮郎，侍經掌制位文昌。端平氣脈真堪寄，元祐光陰惜未長。馬邑深憂形諫墨，鸞臺寧徙恥書黄。門生最是知心者，追記微言淚數行。
壽鄉守張秘閣  其一 方大琮 
秋氣高寒公始生，稟姿多得聖之清。官箴未許冰爲潔，心事真堪月比明。久合紫囊還再世，却令皂蓋歷三城。憑誰盡紀前張政，只聽村謠里唱聲。
壽鄉守張秘閣  其二 方大琮 
家學源流今吏師，寬嚴殊劑亦殊施。豪宗咸服薤一本，野老齊歌麥兩岐。最課休聲無地着，芳名姱節有天知。請將郡志從頭數，高直蓬山更有誰。
壽鄉守張秘閣  其三 方大琮 
老去遇公爲地主，賸將恩意煦摧頹。龜魚得蔭眠偏穩，鷗鷺忘機熟不猜。方喜璽褒天下最，又聞玉節日邊來。豐年一飽誰之賜，好把禾頭祝壽杯。
送俊明李提舉  其一 方大琮 
有美羊城一鉅儒，菊坡氣脈最關渠。村高懶宿郎官被，色養姑乘使者車。曩日綠林功未賞，今年清社事堪書。福星何事輕移去，久矣世無公毀譽。
送俊明李提舉  其二 方大琮 
幸甚聯臺餘五月，戶庭微細事皆知。山中菊徑多歸思，膝下萊衣少脫時。吏散庭空無滯牒，客來酒盡只新詩。耳聞眼見誰虛實，寫與行人作口碑。
送俊明李提舉  其三 方大琮 
時賢落落甚晨星，世事如棋局又新。赤白交馳邊面急，腐紅銷盡國中貧。誰令野有橫舟者，應是朝無惜寶人。握手不堪離思滿，願公自愛廟堂身。
送廣東趙舶使 方大琮 
百禽收舌後，一鶚凌清秋。滄波渺浩蕩，中有萬斛舟。劫灰燒不盡，宗老擅風流。典刑尚千載，雅奧根九疇。忠憤疏中壘，功名起武侯。載彼北方學，來爲南國游。膻風痛洗濯，蠻俗頼懷柔。偶然得聯事，顧影豈其儔。逢迎時一笑，傾吐不復留。抵掌說西事，强顔愧楚囚。見晚別何早，含情酒澆愁。惟有加餐祝，作歌住行輈。有詔願亟起，且莫事耡耰。顧我何爲者，一毛在九牛。
送李兄赴省 方大琮 
乃翁場屋負高名，裏許工夫共講明。謝氏弟兄輝玉樹，韋侯父子薄金籝。世科莫訝爭寒畯，少作曾看到老成。此去親傳衣鉢在，想非溫飽志平生。
宴徐大參 方大琮 
麟符久合換貂蟬，又向鄉邦擁十年。眼赤腰黄天寵澤，顔紅鬢綠地神仙。極知晝繡堪行染，見說宵衣正渴賢。好事還殊門外路，人看四輩下翩翩。
自詠 蔡格 
富貴良非願，林泉畢此生。酒因隨量飲，詩或偶然成。秋水和烟釣，春田带雨耕。頹然無縫塔，且不費經營。
山居  其一 蔡格 
一雨秋涼爽氣新，秋聲栗栗轉傷神。根株半載培多少，倏忽流光不待人。
山居  其二 蔡格 
刊刪理障覓天根，心體昭昭會一原。歲暮更宜深燕養，莫埋書冊動風旛。
山居  其三 蔡格 
觀雲聽雨逐番新，清晝綠蔭更可人。滿眼箇中無限趣，當窗憩久樂天真。
山居  其四 蔡格 
心遠不妨車馬過，地偏漸聽月風來。參差竹木皆清景，唯有梅枝手自栽。
山居  其五 蔡格 
大禹聖人惜寸陰，嗟我悠悠老已侵。七年病蓄三年艾，猶勝龍鍾轉陸沉。
山居  其六 蔡格 
硬着脊梁休放肩，肩挑重負路漫延。生前氣力無停歇，一息奄奄尚向前。
山居  其七 蔡格 
寤寐前修相感深，一巾衣鉢此傳心。叮嚀莫問如來界，本體工夫在此尋。
山居  其八 蔡格 
天下無如聞道樂，人間惟有養心高。烟花過眼須臾滅，明德馨香萬古牢。
山居  其九 蔡格 
逆境須同順境寬，熟仁堅志這中觀。英雄何限經坷坎，一片精光本自完。
山居  其一○ 蔡格 
老年隨分做工夫，黄卷靜披世味無。倦整池邊春睡足，凭欄遥看鳥相呼。
山居  其一一 蔡格 
此身終老太平年，何事修真顛倒顛。但得開顔隨日賞，醉眠花下也神仙。
山居  其一二 蔡格 
野花幽草滿庭除，生意綿綿接太虛。獨坐空齋無一事，呼童三徑樂教鋤。
山居  其一三 蔡格 
何思何慮只寂然，由來習靜類修禪。一去無多路□□，直啟玄關叩洞天。
無題 陳大用 
閑拈紅葉欲題詩，待得詩成又懶題。心事不隨流水去，月明人在赤橋西。
臨終偈 朱真靜 
去來如一，真性湛然。風收雲散，月在青天。
石室庵夜坐 朱真靜 
青燈寒焰弄微明，燈與幽人一樣清。案上黄庭渾嬾看，時聞敗葉打窗聲。
入山採藥遇異人 朱真靜 
緊著芒鞋高繫裙，野猿相狎許同羣。綠蘿林裏採茶去，踏碎青山一片雲。
又題座右窗間 朱真靜 
經書不是語虛無，荆棘叢中有坦塗。不遇至人真口訣，誤人錯下死工夫。
題石室庵前竹上 朱真靜 
十年身與鬼爲鄰，曾見巖花幾度春。莫怪柴門終日閉，怕將塵事惱閒人。
示女 徐某 
深宮富貴事風流，莫忘生身老骨頭。因與太師歡笑處，爲吾方便覓彭州。
送胡季昭謫象州 劉夢才 
紹興寶慶百年餘，古往今來說二胡。論事直須彈懇切，立朝端不忍阿諛。兩賢幸屬吾州有，萬事何曾公議無。象郡新寧不同詔，九重天子正儀圖。
徐進齋得古銅香爐具象鼻眼博古圖謂之象鬲屬余賦之雖不足言詩聊記曾見  其一 俞文豹 
在象數前鍾鼻眼，出囂塵外鑄形模。傳香到手親曾見，全勝人看博古圖。
徐進齋得古銅香爐具象鼻眼博古圖謂之象鬲屬余賦之雖不足言詩聊記曾見  其二 俞文豹 
願得身遊海外天，蓬萊頂上覓沈箋。爲君喚起槐安夢，細讀南華內外篇。
余有三恨一無子二無助三無成抱茲苦心娛以文字既絕筆於斯錄復長吟以繫之  其一 俞文豹 
可笑春蠶有許癡，年年辛苦爲他誰。恰如貧女飛梭了，挂體何曾有一絲。
余有三恨一無子二無助三無成抱茲苦心娛以文字既絕筆於斯錄復長吟以繫之  其二 俞文豹 
天不奈何無可問，世皆如此有誰聽。爲儂指點春知處，惟有垂楊眼獨青。
句 俞文豹 
脚根須管虛中實，眼界當於窄處寬。
夜遊 顧夢日 
路轉歌聲杳，夜深雲露濃。美人行月下，秋水汎芙蓉。
句 楊穎士 
儻來軒冕何須問，分定功名不在忙。
句  其一 余洪道 
世上聲名無買處，人間官職有來時。
句  其二 余洪道 
須知凡卉空千萬，不似寒花只兩三。
句  其三 余洪道 
著心計較般般錯，退步思量事事寬。
句 蕭曰復 
民得食天全命脈，令從心地起根芽。
句 朱梅居 
物態却從無處有，世情偏向苦中甜。
人影 俞桂英 
身外復添汝，無言隨去留。自從生便有，直到死方休。步月常相逐，臨溪元不流。靜中明道眼，總是一虛浮。
句  其一 俞桂英 
一點梅香到，三分酒力消。
句  其二 俞桂英 
母念子行遠，兒云爺未歸。
句  其三 俞桂英 
白雲一樹鶴孤宿，明月滿樓鐘鼓聲。
句  其四 俞桂英 
百無一事身爲客，十有九分心在家。
豆腐詩 王老者 
朝朝只與磨爲親，推轉無邊大法輪。碾出一團真白玉，將歸回向未來人。
澹山巖 郭三聘 
憶昔遊澹巖，文社四爲侶。相逢各年少，抱負俱有素。訓狐聖得知，夜半叫已屢。主人知客來，倒屣相告語。且言龍王神，多有靈異處。殷勤叩科名，吉兆齊確許。未成三先達，陸續霄漢去。轉盼三十載，獨我尚困沮。行將賈餘勇，猶幸有孤注。乘興偶重游，寓敬香一炷。再拜問龍王，前約何可負。朱衣願點頭，成就在此舉。擬欲鑱堅珉，紀此一奇趣。
寄題鄭熙寧夫玉軒 林表民 
良玉本不琢，大音無希聲。觀君命軒意，欲以詩自鳴。君詩志古調，考擊參差韺。泠泠澗泉泣，切切谿條清。孚尹露涵采，潤美月泛英。昔聞洛山中，種者須其成。非希咸陽價，匵韞那敢輕。用之薦穹昊，何但鬼神驚。凉欲覺庭葉，夜疏耿鐙驚。一讀一啟予，古調真難評。
重建神秀樓 林表民 
慨昔淳熙初，忠定守郡時。樹樓城南門，衆秀皆來歸。插空繚千嶠，注海合兩溪。雲眉扁古隸，蛟鳳躍出飛。西瞻建標霞，東頫採菊籬。循環一甲子，天假茲良期。象賢宣祖烈，布政軼吏師。乘暇陟危級，更新敞前規。肆開落成宴，鐙月交明輝。傑棟小芳桂，修梁薄辛夷。空闊渺納納，青紅濕離離。太平畢文簡，慶曆元厚之。猗彼三碩輔，勳業疇或非。公今繼其躅，歲月幾推移。魏謩寶遺笏，鄭武緇舊衣。過者登斯樓，咸誦金石詞。却笑楚臣作，空因秋氣悲。
簡許遠元寮 林表民 
問雲從何來，明月翳光景。須臾忽破散，依舊寒炯炯。問月何能照，月亦不自領。雲來非我過，雲去非我幸。無心付無事，雖巧不能逞。幽人起寤嘆，婆娑弄清影。世人有萬端，令人發深省。
送天台李明府貫一歸越 林表民 
赤城譚舊令，爲政且鳴琴。澗瀑知清操，山雲識苦吟。自甘微賤拙，誰信勒碑深。歸路春風近，烟花繞禁林。
餞台倅王司令幾叔參釐天府 林表民 
黼坐頒泥檢，黄圖駕玉星。自應攄學業，端不藉門庭。凍日湖梅白，春風院柳青。從今亨路去，台嶺記曾經。
山齋書事 林表民 
掩卷聽蟬韻，憑欄數雁行。井風梧葉雨，籬月菊花霜。又見秋將老，那堪夜更長。愁吟無語共，殘灺落書床。
挽都梁太守洪季輔寺丞 林表民 
鼓吹舟歸日，軍門巷哭時。身拋淮郡印，事入峴山碑。敵在家何用，城危孰與持。墓門今已閉，千載使人悲。
次韻酬陳之道明府見贈 林表民 
爲政鄱君日，劬然似苦吟。光前還照後，行古却居今。危世道猶直，故山春正深。露生觀庶物，清坐更觀心。
送王季和文知施州二首  其一 林表民 
皂蓋蠶叢去，青祗鳳曆頒。雪林猿叫峽，春院鳥啼山。文字傳三楚，恩威化八蠻。政成明主召，九虎啟天關。
送王季和文知施州二首  其二 林表民 
宿幸依劉表，時蒙說項斯。方爲感知賦，遽作送行詩。萬里通吳蜀，千山隔夢思。江頭野梅發，應記共吟時。
送浄應老道源往浙右 林表民 
片雲離海嶼，吳地去隨緣。托鉢應行乞，升牀亦坐禪。舟停上塘雪，寺隔過山烟。刺史知聞舊，無須覓鏡傳。
訪懷遇師 林表民 
獨隠重巖裏，全無物役心。禪因秋月悟，詩對晚雲吟。訪古猿驚錫，拋生鳥上林。相知今十載，不憚遠來尋。
送祖太長老住虎丘 林表民 
吳國前朝寺，懸知補處難。岳雲迎外度，海月定中觀。子去揮犀拂，吾當賣布單。梅花知別意，無語澹相看。
初夏別墅 林表民 
池館春方謝，連朝雨似烟。亂荷藏睡鷺，繁木集嘶蟬。地僻觀書樂，心清得句玄。野僧時過我，携手弄雲泉。
寄餞趙清中主上元簿 林表民 
六代舊都遺跡在，詞人懷古去登臨。長干塔上青山遠，玄武湖邊碧草深。肯把簿書遮望眼，但圖方略副焦心。平江大海雖吾願，臺閣須材必訪尋。
寄聖水老法照 林表民 
五載禪林結浄緣，又飛一錫過甘泉。曉池洗鉢雲常潤，夜閣繙經月自圓。碧眼誰參庭畔柏，赤身難並社中蓮。飽看勝景多佳句，好爲閑人寄一篇。
送薛子範明府歸永嘉 林表民 
天台邑債今還了，未上清班意若何。行李比如初到少，鬢絲贏得近來多。民輸界首攀車送，君向城隅枉騎過。恨滿東風不能到，柳邊鶑語即驪歌。
次韻劉允叔丈主簿讀予所編天台集見贈之作 林表民 
樓頭殘月映儲胥，人在西窗酒醒餘。夢裏都忘閬風路，吟邊如到玉霄居。鄰牆共作無何飲，別墅期看未見書。祇恐弓旌便招去，漢家答詔待相如。
輓王房州伯洪 林表民 
崇牙出鎮古邊頭，名與龔黄共一流。方見勒碑歌善政，忽驚罷市哭仁侯。燕飛古巷人千里，梅落寒溪月一樓。前事已非那可問，晚雲零落綠山稠。
輓開府宋公 林表民 
五朝大老今誰是，曉月長庚可愴然。王某曾當揮制日，伏生將及授書年。雁峰去就朱輪養，台嶺歸從白布纏。秩視冢司優贈典，夜臺光寵射穹躔。
輓新昌王明府吉甫 林表民 
不見高人祇自悲，每哦佳句望烏衣。浣花風月參謀去，採藥溪山茂宰歸。萬里險艱頭已白，半生功業夢還非。阿戎盍上青雲路，奕世清門要發揮。
輓處士張君 林表民 
扣龍泉了探慈湖，倦矣歸携一束書。白首功名銷壯氣，清溪游釣樂閑居。山人寧有趨戎幕，方伯今誰顧草廬。鄉舊凋零無復見，北風吹雨更愁予。
次韻沈興之稅院歲暮即事二首  其一 林表民 
一簷寒雨滴愁聲，贏得松齋睡思清。急景不知年又謝，壯心空悵事無成。溫存凍壁火初舉，陵轢破窗風自鳴。多謝故交相慰藉，浪捐珠璧使人驚。
次韻沈興之稅院歲暮即事二首  其二 林表民 
穿雲時有一鴻聲，喚雪風來冷更清。臘意未教梅萼老，春風先放柳條成。亂離每嘆兵難戢，貧賤還憂道不鳴。節物一番空自好，暗添年紀却堪驚。
題大慈寺兼簡照講師 林表民 
來從金地過銀地，智者修禪古道場。疊嶂倚空圍日月，穹聳松壑飽風霜。碑文多是唐人刻，經卷猶隨煬帝藏。偶值故交初入院，一鐙留宿水聲房。
梁民曹以二首爲小園木香光寵次韻抒謝  其一 林表民 
春風珠幰走青虬，清夜西園誰共遊。十里水邊渾似雪，喚船應是誤王猷。
梁民曹以二首爲小園木香光寵次韻抒謝  其二 林表民 
攀條折蘂屬騷人，遲恐顛風掃玉塵。如付枕囊供醉寢，繁香薰骨解留春。
天台邵明府履善遺牡丹各賦一絕  其一 林表民 
人間興廢手搏沙，喬木猶存少故家。不見石邊題甲乙，空餘姓氏落名花。
天台邵明府履善遺牡丹各賦一絕  其二 林表民 
一春苦雨又憂花，爛盡秧根穀再芽。見說雲頭紅可喜，老農猶恐是朝霞。
天台邵明府履善遺牡丹各賦一絕  其三 林表民 
可是東皇雨露深，不成一字亦腰金。世間大有麒麟楦，對此誰能起媿心。
天台邵明府履善遺牡丹各賦一絕  其四 林表民 
一枝美過玉柈盂，歲晚何由復遇蘇。我欲命名名不得，有名無實不如無。
懷仙橋 林表民 
晴雷晝夜激奔湍，澗草巖花亦耐寒。劉阮茫茫空仰止，恐乘風月一鞭鸞。
送倪平仲高士歸天台  其一 林表民 
綠章封事步虛仙，來自東皇太乙邊。滿袖明珠出光怪，又隨溪月上歸船。
送倪平仲高士歸天台  其二 林表民 
桐柏山高空翠寒，夜深星斗近仙壇。下宮銀瀑三千丈，付與詩人雨後看。
同謝鄒訪平老 林表民 
江湖包笠今閑却，默坐惟繙貝葉文。耳重懶聞時俗事，客來聊薦一甌雲。
送宗鏡上人歸剡因寄聲高九萬孫季蕃  其一 林表民 
送師歸隠鏡山中，萬壑千巖指顧間。菊磵花翁如見問，爲言憔悴老江關。
送宗鏡上人歸剡因寄聲高九萬孫季蕃  其二 林表民 
神剜天劃成巖洞，橫亙危梁接應真。垂下玉虹三百丈，雪花飛濺一山春。
送宗鏡上人歸剡因寄聲高九萬孫季蕃  其三 林表民 
一僧禮拜能行過，下面人看膽亦寒。月出幻成銀色界，始知方廣在林端。
送宗鏡上人歸剡因寄聲高九萬孫季蕃  其四 林表民 
隨處禪房有水聲，我來石上坐忘形。臨行更酌潭中淥，要洗多生業障清。
夜登桐柏上清閣 林表民 
雨過中宵夜滿空，一山松竹韻溪風。披衣獨上上清閣，身在半天雲氣中。
新昌道中 林表民 
殘村時有兩三家，繚繞清溪路更賒。客裏不知春去盡，滿山風雨落桐花。
剡中詩 林表民 
遺蹤曾記晉諸賢，乘興今無雪後船。斷塹毀垣難借問，磚文猶著太康年。
題方叔所藏馬中遠春牧晚歸圖 林表民 
一抹東風樹色新，牛羊莽莽散平原。微烟細草知歸路，竹塢人家半掩門。
次韻王亞夫景存縣尉送春二首  其一 林表民 
欲勸東君盡一杯，臨岐無語獨遲回。晚風自有留連意，遞得鶑聲過柳來。
次韻王亞夫景存縣尉送春二首  其二 林表民 
登臨長是愛清暉，晚歲知心亦自稀。永晝松齋掩書坐，却看梁燕引雛歸。
題六馬圖二首  其一 林表民 
駿影爭馳意氣雄，被塵晴苑碧溶溶。誰將妙筆開生面，霧鬣風鬃慘淡容。
題六馬圖二首  其二 林表民 
龍媒要是龍眠筆，意在能空冀北群。老我惟知賞神駿，何時變化上青雲。
同錢則父登郡城觀予所和梅仲潛金山弔東魯林表民逢吉詩淮民同賦一絕 林表民 
水落寒沙晚照收，沙邊誰復艤孤舟。鮑昭自作蕪城賦，難寫江南不盡愁。
西湖 林表民  西湖
十三樓寺朝餐飯，六一泉亭晚舉觴。千古湖山難模處，淡烟微雨更斜陽。
題徐無競所藏花光仁老墨梅 林表民 
江路冥迷飛霰密，道人定起幽情逸。忽邀龍子幻新妝，粉淡香乾春一筆。寒梢瘦著苔衣昏，壞色空留夢裏身。幾回月墮交疏曉，霜髮相看不知老。
寄懷仙居贊府尤貴端 林表民 
樂安山水佳，遊屐獨未至。復有縣佐賢，欲見形夢寐。憶昨交際初，篝燈飲文字。數卷出寶儲，三人若鼎峙。相忘略形骸，同道許氣義。間之欻半朞，仰止惟一志。咸言居官清，或說立趣異。對松悟詩玄，飲水樂書味。於此可怡悅，視彼持遊戲。芸隠示倡酬，玉川辱簡記。不敏既重慚，有礙亦每喟。牖月揖耿光，瓶梅想幽致。思苦夜無眠，吟成托郵騎。
試石鼓墨得月字韻 王邁 
水聲響崢嶸，山勢高嵂矹。我居山水間，瞥焉五閲月。看山寬眼界，聽水清詩骨。妙理在濁醪，淡交寄薇蕨。翻書明月軒，瀹茗清泉窟。一雨釀黄梅，連朝來不歇。雲疏漏簷光，晴意猶鶻突。卓午睡瞢騰，起來足不襪。搔首獨無言，書空時咄咄。天宇未清夷，世途良臲𡰈。丈夫志未酬，徒有衝冠髮。俛頭習科舉，與俗聊汩汩。壯圖要有待，非久黔吾突。富貴漸逼人，榮途軔須發。
題元山蔡行可對青亭 王邁 
終日在山中，不見山可愛。欲識愛山趣，須在山之外。南山不古今，悠然與意會。西山無朝暮，佳致固長在。蔡君金玉人，結亭避闤闠。面面蒼璧屏，坐卧與青對。晚曦射紫翠，宿雨濯藍黛。能消幾兩屐，不賞此奇槩。芙蓉爲君裳，蘭茝爲君佩。今非避世時，乃學陶謝輩。諸公富唱酬，拔戟各成隊。我出一轉語，功成身始退。君爲端明胄，忠孝後必大。山靈縱有盟，一出合破戒。蒼生正有求，富貴不渠貸。山債會一償，相期在晚歲。
題弟綱舉之奉仙之室曰小蓬萊 王邁 
吾祖有方平，曾與麻姑會。滄溟化爲田，彈指五百歲。又有仙人喬，神游八極外。朝舄作鳬飛，世緣比蟬蛻。寥寥千載後，之子得正派。風度亦可人，春秋况未艾。朝搬紫河車，暮結飛霞佩。嚴事鍾與呂，信心終不退。經營白玉壇，肖象儼相對。四面來青山，獻奇飛羽盖。爐熏徹玉虛，劍水清塵界。瓊笈閲千函，丹方探三昧。誰謂三鳬遥，近在吾境內。蓬萊若云小，孰能爲之大。
跋黄京甫必昌提幹四書講義 王邁 
吾友黄京甫，器資厚以渾。自了場屋債，徧參諸老門。四書不釋手，日旰忘晨飱。超悟到聖處，不能忘于言。序講凡五篇，字字比璵璠。伊洛有心印，傳受百聖源。紫陽有心燈，矚破萬世昏。得君再紬繹，提要鉤其玄。如印一洗滌，篆籀宛然存。如燈增膏油，光焰大且繁。我昔從師友，是書粗討論。老大學不進，德性焉能尊。因君重感慨，舊聞日當溫。願言剪枝葉，作意事本根。
甲戌九月日有食之紀異三十韻 王邁 
甲戌九月秋，朔旦見災眚。孛彗犯太陽，凄凄如月冷。方其始虧時，宛然蟲食皿。食之至於既，當空懸黑餠。髣髴存輪圈，中陷猶枯井。雲間星晝見，草木森弄影。天地寂無聲，疑似非人境。問之道旁翁，欲語喉先哽。翁今九十餘，眼未見此景。爰有蟣虱臣，拜跪淚沾領。天高聽則卑，宜鑒愚臣請。日者陽之宗，千古光常炳。此日何不臧，臣心憂耿耿。或者天愛君，先事示之警。流金爲湯戒，洚水爲堯儆。雖重一時憂，何傷天歷永。吾君今堯湯，四海元元幸。公道大開明，朝列肅而整。祇恐萬一間，左右容憸悻。方秋陰用事，陽微陰漸逞。不去讒慝根，懼作忠良穽。天乃出怪異，意欲悟觀省。吾國必有人，伏蒲輸骨鯁。吾君必開納，小心知畏謹。陽政必日修，陰邪必痛屏。天其終仁愛，悔過在俄頃。大叫天上人，齊喚金烏醒。
讀林去華居厚主簿省題 王邁 
病夫夜不眠，五鼓始交睫。懶起比吳蠶，清夢飛莊蝶。恭承高軒過，不及倒屣接。惠我百篇詩，珠璣何煒燁。五言比長城，一望皆危堞。壯如廣陵散，悲似陽關疊。音韻最清圓，格律尤妥帖。登壇裨將降，咒水小巫怯。永嘉富人物，往躅足追躡。經術止齋陳，文章水心葉。林君游其門，早負賢關篋。鄉校設臯比，戶外紛屨屧。科目苦無憑，取捨如漁獵。入網多弱翰，上鈎希巨鬣。西廊上奏篇，甲第僅書捷。低頭矮屋中，壯氣不萎薾。研朱點周易，修此清浄業。焚香讀楚詞，時作真行帖。臺府歲舉員，求者例有挾。孤士乏梯媒，剛腸羞婦妾。諸公縱憐才，或被權勢劫。誰能推輓之，士論得欣愜。
東歸同年三山王簿賓之趙戶立父連簿仁父黄上舍偕行分道買樽酌別 王邁 
我從京華來，溽暑不可邇。藍縷一征衣，邂逅四君子。臭味同芝蘭，鄉井連桑梓。王君吾兄行，派出銅川氏。一飲吞百盃，一揮爛十紙。此是鑾坡人，非久棲鸞枳。黄君天庠英，貴名方日起。三年拜賜師，行雪殽函恥。後來幾英豪，願作榜下士。小連真可人，犀玉浮冰峙。再鼓氣不衰，收科趾前美。朋山萬青衿，求識習鑿齒。立父天族英，雅非膏粱比。青桂近嬋娟，紅蕖映青泚。名駒産天廐，一日當萬里。今夕知何夕，德星偶同晷。明月入觥船，凉颸生劍履。相逢吳山頭，相別閩江觜。交情托管鮑，同年序許李。明日懷美人，娟娟隔秋水。何以慰我思，馳書寄雙鯉。
東歸至衢城十五里頭 王邁 
征衣犯火雲，來自長安道。浹背汗淋漓，遵程行數跛。險阻已備嘗，習氣覺如掃。京華紈袴兒，顔色差强好。玉斝酌玻瓈，金盤飣水果。享此竟無端，榮枯太顛倒。嗟余數之奇，涉世嗟枯槁。青雲志未酬，午夜心如擣。浪蹈軟紅塵，有懷白雲老。决策賦歸歟，受此大轗軻。倚杖立沉吟，持盃澆磊砢。生平忠憤心，皎皎通穹昊。一身不足憂，世途深可悼。往歲淮甸間，邊吏困科瑣。金鼓聲漲天，溝壑填肝腦。一旦計之窮，首謀伏天討。眈眈慾無厭，百計需金寶。今者馳使車，囊橐費賫裹。乳臭坐廟堂，苟免及身禍。誰知鴻雁鳴，朝夕不相保。旱蝗莫爲災，四望無青草。我輩獨何心，日夕憂江左。豈不欲救之，勢力顧未可。敬持一瓣香，好爲蒼生禱。何日鞭五龍，澤之以霖潦。手提四方人，脫之於水火。
父執德化陳宰叔高槩寄詩和之 王邁 
欲作好官易，與時同俯仰。欲作好人難，前修嚴矱矩。馬安爲巧宦，孔光位宰輔。貽臭汗青中，詬駡之所聚。胡威清比父，魏謩直肖祖。世家有若人，百不一二數。夫君少壯時，筆力迫韓杜。晚歲宰一同，治最方卓魯。中都清要官，唾手可搏取。徑掛神武冠，去國身如羽。隠几挹青山，稱觴環綵舞。導養學熊鶴，鉛汞成龍虎。妙香參鼻觀，虛白生靈宇。興來聳文筆，象物蒙藻黼。客至開香醪，鯨量少儔伍。我登清風堂，人今道則古。敬宣與狎崇，所擇聽張禹。
別永福張景山 王邁 
我友滿天下，面交如斗量。最晚得張子，羣中孤鳳凰。秀氣分高蓋，妙年侔洛陽。趨向頗近道，才具已老蒼。蘭若參文盟，過眼五月彊。別我求贈言，握手吐肝腸。學貴根書茂，積貯焉可忘。如行千里路，須具三月糧。文亦有活法，先使意氣張。如破勍敵壘，須擒賊中王。子家藹文獻，庭砌多琳琅。歸歟力種績，宜親師友良。植本日以大，養氣日以昌。學豐敷爲文，如富出所藏。襟期要犖犖，俗物徒茫茫。他日泉石下，候氣視北方。知有滔滔者，非予誰其當。
白髮吟 王邁 
明發覽青銅，寸白墜華簪。懸知不能免，豈意遽見侵。憶昔隨羣兒，總角混青衿。縱弱不好弄，既冠知惜陰。時開磊塊胸，澆之以古今。二十偕計書，進士路欹嶔。遲遲十四年，一第酬苦心。今年已六六，暮景來駸駸。一髮照我眸，衆髮立森森。忽然一失笑，政要渠相尋。有田願種玉，有腰願垂金。富貴豈不好，勞鹿那能禁。何如一床書，侑之綠綺琴。遠參蘭茝香，清玩山水音。高歌月滿架，醉卧斗橫參。待教頭半白，掛冠老山林。飲犢青草浦，盟鷗白沙潯。憑虛喚張陸，聽我白髮吟。
白髮嘆  其一 王邁 
日月轉四時，團團輾清昊。人生一世間，輕塵棲弱草。寒暑不相貸，容鬢豈常好。嗟予涉世紛，聞道苦不早。塵勞縱掀簸，冉冉風中葆。行年將四十，素標已插腦。星星纔數莖，爛熳色勝縞。耘鑷雖暫無，安能遏衰槁。黄精似可餌，已白恐難掃。幸有琴心文，真訣堪却老。華池溉隠芝，青青可常保。斯理不吾欺，從今勤探討。要當驗他時，難爲常人道。
白髮嘆  其二 王邁 
青銅作明鑑，皎皎鋪晴昊。照我沐初晞，幾縷經霜草。本無適俗韻，頗識林園好。何爲浪自苦，落得衰顔早。懸知日夜改，青絲成素葆。達人遺世累，土木視肝腦。那於形骸間，計校玄與縞。彼獨何人哉，而我嘆枯槁。壯年不可挽，過日如霜掃。但有歲寒心，不逐冰霜老。誓開三徑荒，種藝雜庸保。雖無大藥資，尚得恣幽討。此外盡悠悠，置之不復道。
題江郎石 王邁 
崒嵂天外來，生平眼不識。道傍問行人，指此爲何石。云是江郎神，茲地顯靈迹。岳瀆孕精靈，陰陽陶器質。壁立千萬仞，葱然翠欲滴。縹緲出塵寰，上與太清迫。伏如蛟龍蟠，聳如麒麟逸。開如旌旗揚，斂如圭綬直。交酬如大賓，相敬見顔色。特立如正女，齋莊不可昵。勇如毛大夫，囊錐推穎出。烈如藺相如，挺身衛全璧。勁如傅介子，叱咤在三尺。直如太史公，巉巖操史筆。裒萃許精英，狀出大奇特。誰言造化工，於物無雕刻。我來揖清標，倚杖立歎息。年來天柱傾，誰是扶持力。願移此靈根，支拄天西北。三光五岳氣，要使合爲一。血食千萬年，與國同無極。
和趙簿題席麻林居士小隠四韻  其一 王邁 
公子有奇節，歲寒心印松。千邱仍萬壑，是中雅能容。晚來萬事懶，獨有詩不慵。諸郎富文采，筆端聳孤峰。
和趙簿題席麻林居士小隠四韻  其二 王邁 
繞園萬竿竹，奇壑千丈松。此物匹高士，坐羞桃李容。客至談世故，接之令人慵。相看兩不厭，晴昊倚高峰。
和趙簿題席麻林居士小隠四韻  其三 王邁 
棋聲響蒼石，茶竈燒枯松。故人惠然來，風竹爲先容。野性曠而適，機心疏更慵。生憐謝安石，携妓汙名峰。
和趙簿題席麻林居士小隠四韻  其四 王邁 
笙簧豈不韻，雅景受風松。紈綺可爲裳，靈均采芙蓉。古來曠達士，世膩亦太慵。可望不可押，人如雲外峰。
題趙別駕委齋詩 王邁 
別駕來訪別，徵我委齋詩。敢問委之說，別駕自發揮。萬事悉委分，吾何容心爲。抱槧游文屋，去取委所司。一戰偶得雋，敢誇詞藻奇。隨牒走仕途，薦舉委所知。一朝獲通籍，敢恃妍媚姿。不見百里奚，非黠亦非癡。爵祿委倘來，飯牛牛自肥。不見塞上翁，無喜亦無悲。得喪委自然，失馬馬復歸。委懷在琴書，栗里真吾師。委順聽時命，香山不吾欺。吾以名吾齋，曰委不亦宜。王子曰不然，我言異於斯。人性涵萬善，其位配兩儀。凡天所委付，受者不得辭。行藏道汙隆，進退時安危。委禹以治水，胼胝敢言疲。委尹以復辟，寵利非謀私。經制委姬旦，述作委仲尼。今古理無二，聖賢人可希。綱常或淪斁，委我開訓彝。楊墨路必闢，韓莊門宜麾。宇宙或傾仆，委我力扶持。補天出媧石，浴日升咸池。饑者委我食，寒者委我衣。一或負所委，是謂天職虧。若君所言者，莊老同一岐。梁以苦空壞，晉以清談隳。流弊至委棄，往事真來規。世道真險隘，天將委之誰。上不能使爾，夫豈無良醫。因詩重感慨，當有評是非。
送族姪千里歸漳浦 王邁 
吾宗居漳濱，枌社足不到。迫歲携琴書，迢迢以謁告。草木同臭味，水火隨濕燥。行色念辛酸，開樽勤燕勞。葭管陽方升，凌室冰新破。語言頗有味，知子爲跨竈。日暮望白雲，江頭理歸柂。別我乞贈言，求以爲宗好。謝安自薦玄，杜子每念佐。子真玄佐流，我譽不爲過。惟學無他逵，損益在勤惰。我昔少年日，螢雪功自課。嘔肝綴文詞，懸膽警坐卧。甑寒心自憐，筆凍指欲墮。牛羊事芻牧，鴻雁謀粱稻。慈親日待養，一第天所報。願子繼自今，書田深種播。定力要堅持，居安謹無躁。青雲信有梯，我已爲前導。後來當有人，衮衮如響和。洗耳候凱音，嘉節迫吹帽。呼童辦楮英，爲子征西賀。
四十自壽 王邁 
前四十年非，追之已莫返。後四十年是，圖之良未晚。水涸自見涘，木落知見本。善者契吾機，今復猶不遠。養生先節慾，葆粹在懲忿。聖賢人可爲，勿使善惡混。
寄居元職方北第呈西鄰盛進士 王邁 
解褐去鄉里，宦游一紀餘。抱慼今來歸，茫然無屋廬。暮瞻還林鳥，朝羨趨淵魚。淵林各有歸，曾不魚鳥如。元侯雅好義，假我舍北居。入門掃埃𡏖，閑草以次鋤。貧賤誰顧門，豈必容高車。餘杭衆富家，碧瓦侵太虛。土木雖無情，亦與儒冠疏。所幸並舍賢，昔年同詩書。何茲瓦礫陋，復爾鄰璠璵。鄉田及同井，此義無忽諸。
寄同年新塗王宰夢弼 王邁 
玉笥高嵯峨，異石光燦皠。紫蓋有佳人，出爲花縣宰。佳人秀吾宗，天姿最高塏。飲水抱絲絃，紉蘭纕蕙茝。疇昔糾郡掾，辯獄亦幾殆。人命我所爭，斗粟何足愛。上官翻相知，剡薦異寮寀。及膺民社寄，直道肯自悔。以柔克高明，爲政尚慈愷。農扈飽春和，荒年獨不餒。猾吏履薄霜，洗手畏納賄。桑間雉正馴，壁上魚多鯘。昔我在湘幙，相從垂兩載。書生守方拙，時粧不入隊。惟君雅知心，刮目賞奇磊。君有桃李栽，我獨芙蓉采。無何風木悲，天乎余何罪。歸歟泣焄蒿，久矣嬰病痗。除夜接君書，烏欄墨璀璀。訪問死生餘，警語鞭不逮。爲言剛近仁，直性終難改。近乃加和平，痛自鏟光彩。萬事必宗道，衆流須納海。隨時少屈伸，正直固常在。再拜君之言，書紳戒荒怠。時事苦間關，誰歟穆天縡。來書尚可爲，蒼生久相待。
靈白湖歸憩林氏墳庵僧出能誦予舊詩設茗椀蒲食以詩贈之兼寄呈林六十兄 王邁 
霜風襲客裘，朝日曬農背。誰遣役此軀，隠痛在五內。宿草漸重生，跼蹐處覆載。扶衰策瘦筇，乞靈問龜蔡。往來纔信宿，屏息過闤闠。夙駕三十里，僕夫已告憊。小庵闞道旁，丈室藏法界。叩扉僧出迎，面熟不猜怪。白髮久不梳，爬癢得痛快。荷設茗椀供，仍有蒲食配。去此已五霜，重來發孤慨。一飽猶可謀，三釜已不逮。退藏心甚甘，世故肯相貸。博陵隠君子，堂萱春未艾。悠悠我之思，此日君當愛。
簡延平李公足擇善 王邁 
昔人重相思，千里且命駕。我家去游洋，相望纔四舍。偃息豈不思，吉服詎可借。惟憑一雁翔，敢望雙鳬下。日者聞琴堂，墨綬將解卸。東閣領羣英，勝遊當首夏。惠然訪九仙，雲物爭迎迓。拂石納晚凉，秉燭娛清夜。吉碑共摩挲，吉夢相矜詫。物色故老言，赤鯉何年化。題詩富錦囊，仙境爲增價。是地近吾廬，過從何未暇。初傳尚半疑，後信良多訝。世態如浮雲，炎凉更代謝。高誼定不然，寄聲來慰藉。
簡林公似 王邁 
窮猿不擇木，祥鳳宜棲竹。高門結駟榮，陋巷一瓢足。仕有時爲貧，貧乃急於祿。夫君何所欠，百事盡從欲。新諧種玉婚，大敞堆金屋。鏡裏顔尚朱，庭前萱正綠。中州不徜徉，炎海甘馳逐。遂令君子心，度以小人腹。我貧甚去年，全家久食粥。獨醒妬人醉，譏誚那免俗。名節千載光，富貴一炊熟。朋友嚴簡書，敢以石攻玉。
寄浙漕王子文野以思君令人老五字爲韻得詩五首  其一 王邁 
長沙一傾蓋，情好如塤箎。間關十寒暑，何時不相思。君爲睢邸教，再挹冰玉姿。升堂拜壽母，摩頂識馨兒。敘舊方戀戀，臨分轉依依。自是成鴻燕，羽翼竟差池。音問久不接，清宵夢見之。魚腹得尺素，羊胛經幾炊。陳雷不可作，千載同襟期。
寄浙漕王子文野以思君令人老五字爲韻得詩五首  其二 王邁 
我友半湖海，知心吾子文。君忙我已老，事事不如君。君生通貴家，我出寒素門。君披貂毛裘，我著犢鼻褌。戲綵君有母，列鼎共凊溫。我早失烏哺，空山悵白雲。弱冠君有子，世科將襲芬。我子方垂髫，詩禮未有聞。凡此皆不如，官職不必論。
寄浙漕王子文野以思君令人老五字爲韻得詩五首  其三 王邁 
原明有申公，公休繼文正。後來諸名家，有子多不令。堂堂先太史，孤峭立萬仞。身不爲從官，美謚君所命。子文爲之子，壯歲名已盛。榮華付倘來，節義傳心印。波流石不移，火熾玉寧盡。嚮來牋天疏，每讀必起敬。相期輝國史，何止續家乘。
寄浙漕王子文野以思君令人老五字爲韻得詩五首  其四 王邁 
西山門下士，雜襲如魚鱗。惟我與子文，受愛異他人。送我長沙序，言言足書紳。贈君樵川詩，字字示寵珍。潛齋養正堂，兩記尤諄諄。爲君說太玄，藏心養靈根。爲我演蒙頤，山立靜澄神。先生愛吾徒，不啻子弟親。將何報此德，相與玉其身。
寄浙漕王子文野以思君令人老五字爲韻得詩五首  其五 王邁 
我本麋鹿羣，官職不要討。儋石倘有儲，山林堪佚老。焚香旦告天，非爲其私禱。一願屢豐年，田疇足禾稻。二願息兵戈，塗地無肝腦。飲水樂在中，茹芝顔轉好。篤信而好學，守死以善道。佩此八字符，傳爲子孫寶。作詩寫殷勤，未省蒙印可。
與友人飲分等字韻 王邁 
君詩敵曹劉，我才慚碩頲。隠几共團圞，醉鄉從酩酊。强吟蹙眉尖，得句蒙首肯。吟蛩聲咿咿，銀燭光耿耿。相看不惜夜，自足攻逆境。搜腹憐龜腸，朶頤傍羊鼎。論文固非儔，義氣略相等。世情似紙輕，交道如菰冷。願堅松柏心，歲寒青挺挺。
贈傳神莊士儀 王邁 
畫工亦無數，好手不可遇。非是畫事難，難得畫中趣。况寫佳士照，又不比行路。莊生頗工此，爲我掃尺素。儼然山澤臞，詩肩瘦鳬鷺。老色雖上顔，庾塵莫能污。生畫甚迫真，餘子等孩孺。得錢散酒家，無心問婚娶。醉被風雪欺，術招鬼神妬。長安多貴人，朱門富紈絝。使聞生之名，當即懸金募。我貧亦如生，正以詩窮故。一畫博一詩，兩手相分付。
殿廷初考諸同舍約共賦詩 王邁 
紹丑夏五初，皇帝下明詔。大廷策羣英，虛心問道要。初考凡六員，同時赴宣召。宮講絜齋子，典刑真克肖。胄丞道鄉孫，道心長返照。何殊鐘在簴，宛如刀出鞘。谷口亦何人，才德俱富邵。走也分塵埃，識見等螢爝。亦獲在選中，所得過所料。宮燭分夜輝，御香供早燒。羣羽競赴矰，衆鱗爭入釣。意氣雲龍翔，精神風虎嘯。或巽入柔行，或疾聲大叫。或自出機軸，或工事竊剽。或寫雲和音，或鼓折楊調。或作朝鳳鳴，或吟蚯蚓竅。好惡隨品題，寧復相譏誚。上方富春秋，明齊日月耀。涓露增滄溟，微塵填嶽嶠。乙覽公平章，甲科須直峭。諷必納祈招，箴必容庭燎。國步頼扶持，民痍需砭療。詰朝已竣事，杯行可以釂。
謝京尹惠酒饌 王邁 
逐客次江干，復此風雨夜。元戎念寂寥，更僕相慰藉。醽醁實珍肴，寵光生邸舍。妻孥共感慼，道路或猜訝。謂此偃蹇蹤，橫被彎弓射。彼哉簧正巧，或者石猶下。同志欲過從，避黨輒驚怕。曾謂十連尊，理煩無頃暇。惠顧及無聊，多言莫爲謝。平生仗信義，正色叱姦詐。此樣不入時，致入人話靶。明時方獻文，安得有謗駡。獨以殿廬中，語言少假借。遂犯螳螂怒，間坐鴟鴞嚇。先期入簾幕，坐是罹罟擭。公施不報恩，高義等嵩華。一言挾纊溫，所嗜非酒炙。天日方清明，罪過宜宥赦。白璧可洗瑕，煩公叩造化。
簡同年刁時中俊卿詩 王邁 
讀君老農詩，一讀三太息。君方未第時，憂民真懇惻。直筆誅縣官，言言虹貫日。縣官怒其訕，移文加誚斥。君笑答之書，抗辭如矢直。旁觀爭吐舌，此士勇無匹。今君已得官，一飯必念國。民爲國本根，豈不思培植。其如邊事殷，賦役煩且亟。虎營間二千，鳩工日數百。硬土燒熾窑，高崗輿巨石。山骨慘無青，犢皮腥带赤。羸者頳其肩，饑者菜其色。憔悴動天愁，搬移驚地脈。吏饕鷹隼如，攫拏何顧惜。交炭不論斤，每十必加一。量竹不計圍，每丈必贏尺。軍則新有營，誰念民無室。吏則日飽鮮，誰憫民艱食。州家費不貲，帑藏空儲積。間有小人儒，旁獻生財策。大帥令龔黄，豈願聞此畫。夏潦苦不多，秋旱勢如炙。願君在莒心，端不渝疇昔。蔡人即吾人，一視孰肥瘠。築事宜少寬，紓徐竢農隙。至如浮屠宮，底用吾儒力。彼役猶有名，何名尸此役。君言雖慫惥，帥意竟縮瑟。同年義弟兄，王事同休戚。相辨色如爭，相與情似暱。余言似太戇，有君前日癖。責人斯無難，亦合受人責。我既規君過，君盍砭我失。面諛皆相傾，俗子吾所嫉。
簡復齋陳寺丞子表夫知丞併呈真西山 王邁 
復齋吾之師，高山儼標致。僕嘗函丈間，乞得四箴字。及來仕京華，登門願受記。復齋首肯之，贈言簡而毅。殺身可成仁，舍生甘取義。此生尚可輕，圭黍眇爵位。僕退書之紳，雋永言有味。充員京兆幕，萬一可行志。赧顔斥吏胥，冷眼視權貴。婉嫿孤無朋，旁觀輒相忌。朝肆緝緝讒，暮遭申申詈。聖主初臨軒，不才叨考試。諸賢憚生語，一律愛軟媚。我喜衆所驚，人取我必棄。間有植私恩，了不恤公議。枘鑿不相投，罟擭焉得避。襆被去候潮，襁褓有幼稚。少需辰之良，解纜辭清渭。邂逅復齋子，入京方卸轡。爲言東湖上，英才日以萃。窮伊洛淵源，傳紫陽位置。要使莆三邑，薰爲善良地。僕也間斯言，歸心生兩翅。平生真西山，赤心愛善類。誨我以沉潛，意同言小異。二公負名節，可望不可企。勇退在盛年，高卧看兒戲。我行拜二公，顔面儻無愧。作詩欠硬語，呈似賢昆季。謹勿示他人，恐爲吾黨累。
親舊問盜作詩四十韻以答之亦可備野史之錄 王邁 
我來自京師，己丑之十月。道之建劍間，行行遇兵卒。問之何爲行，對言聲哽咽。初只因臨汀，鹽商時出沒。縣官事張皇，星夜聞帥鉞。帥出乃捕兵，此曹輒猖獗。加之江西寇，恃嶮護巢穴。向來誤殺降，貽禍今尤烈。合黨肆紛披，交鋒爭桀黠。聚落四百村，室廬遭毀爇。轉徙臨昭陽，孤城危一髮。帥方實歸裝，視此苦不切。惟漕暨庾臺，協心圖撲滅。移文責十連，義激詞語辣。就檄劉權軍，專城植鎩𢧕。又有一老尉，賈勇抗鴟鶻。頼此所居民，猶苟旦暮活。我聞此卒言，憂憤中腸熱。及歸抵吾廬，保伍亦團結。或恐汀邵寇，餘燼尚分裂。或疑鼠狗徒，乘間敢竊發。吾鄉號樂國，目不見寸鐵。一聞鉦鼓聲，縮頭畏如鱉。新歲或訛言，城居竟搬挈。丁男肩欲頳，稚女足不襪。相顧莫爲謀，去守將安决。汝知誨盜誰，吾能爲汝說。年來民賊多，田里困根括。單丁火亦追，逃戶租盡刷。猛虎政太苛，攘雞手已滑。剝床忍及膚，椎肌慘見血。吏肥富薰天，民貧怨刻骨。及此皆幸災，狺險何聒聒。古來盜賊興，官吏去饕餮。大者籍其家，小亦寘重罰。人心知是非，端可以理折。民賊盡芟夷，雖賞之不竊。
鄭昂叔和余問盜詩末及山東事弟姪輩又問山東本末再用前韻答之 王邁 
江左百年來，英雄老歲月。空糜東南財，坐廩驕惰卒。嘉定懲開禧，廢食因一咽。國論規便安，神州聽淪沒。和戎益金繒，諱戰鈍斧鉞。邇者天禍之，韃靼逞狂獗。一舉殄金人，犁庭掃其穴。金如釜中魚，靼如火烈烈。乘間蠻觸衡，復有山東黠。長驅淮甸間，大縱山陽爇。或屠制帥家，或髠守臣髮。魚肉我王人，首領春葱切。塗炭我生靈，聚落炊烟滅。嫚書揭通衢，著語太辛辣。供帳王者居，左纛將軍紱。往來青齊區，健比霜天鶻。一名娘子軍，掎角同生活。狼心肆陸梁，烽燧競熏熱。我事南方强，謂可以恩結。衣裳一顛倒，茅土甘疏裂。納侮忍包羞，容姦噤不發。誰與生厲階，正爾錯鑄鐵。彼計甚詐狙，吾謀類跛鱉。歲幣久樁儲，復爲彼齎挈。邊籌乏寸長，往往如拆襪。相顧皆狐疑，莫能抵龜决。心知示弱非，成事付不說。邊民亦何辜，一孔盡搜括。戰艦尾相銜，義丁家盡刷。需求意無厭，許可舌太滑。譬之護癰疽，包裹畏見血。僅僅外留皮，駸駸齧至骨。理勢有必然，吾言非强聒。惟願天聽回，攬權制生殺。毋倒太阿持，毋憚强弩末。毋貽養虎憂，毋使饞蜂孽。廢籍起忠賢，窮荒斥奇餮。一朝出六師，聲罪行天罰。名正事必成，本强衝可折。銜璧許來臣，寸鐵誰敢竊。
弔何巖 王邁 
可憐何巖民，何罪遭此劫。寇攘發他邦，警報經旬浹。官府過張皇，民居少寧貼。昨方科箭翎，今又催甲葉。厚斂招提金，名色何所挾。昌言募土兵，相與守城堞。繡衣意其欺，急下徵兵帖。束手無一人，差官許專輒。縣官至何巖，丁壯被威脅。黔首畏墨黥，依違謀未協。口或出怨咨，心實先震懾。官兵胡爲來，紛然肆漁獵。室廬罹燬燒，老稚殘鋒鋏。山徑至通逵，輿尸交積疊。敢梟平人首，僞奏譙門捷。殺民汝何勇，殺賊汝何怯。此鄉風俗淳，武斷無豪俠。目不識戈矛，家盡事耕饁。豈應有叛謀，誰子爲荆聶。黄巾縱挺威，吾地足未涉。官吏大不仁，使爾血先喋。千家聚落蕃，幾代農桑業。一望成邱墟，獨非我臣妾。安知此怪事，不入賊間諜。設或擣吾虛，小壘真岌嶪。舟中敵國多，况望蒸徒楫。書生憂世心，夜半不交睫。作詩弔冤民，詩成淚盈頰。翻恨天門高，不與閻閭接。丈夫貴敢言，女子乃呫囁。
信手閲清溪詩一首依韻即事 王邁 
久雨妨好春，朝暮無休息。出門欲有行，苔滑泥餘尺。四望人烟稀，千山鳥聲寂。饕寒不肯歸，青帝覺無力。况有黄巾徒，鄰郊漸相迫。虐焰挺戈予，連車掠金帛。王旅猶稽留，民兵半覆沒。羊狠來莫當，鼠竄去無迹。踐蹂清野塵，原草不能碧。世運何乖張，生靈罹此厄。丁壯抱枵腸，駢頭受科率。氛妖誰掃清，氣象太窘窄。書生憂國懷，半夜轉加劇。相倚如輔車，忍視爲胡越。富家太不仁，增價糶斗石。但愛囊橐豐，不憂狗鼠黠。甘爲盜貯儲，遑恤人饑渴。兇渠曷日殲，苦潦何時歇。作詩愧北征，聊以志歲月。
携筇出尤嶺嶺頭坐俟輿夫不至 王邁 
我居南麓下，頗利君子遯。如何溽暑初，涉此複嶺峻。瘦藤代筍輿，路熟不待問。拂石小盤跚，心愛木陰潤。清風解人意，陸續松杉韻。掬泉嚥茗芽，竊賞此味俊。我坐亦良久，我僕行何鈍。平生性麋鹿，合有幽閑分。舉足履世途，退尺進僅寸。曾此小遲速，而足置喜慍。繼今出處同，冥心法天運。斯游悟窮通，持與達者論。
送黄成甫殿講被召 王邁 
泉爲閩望郡，山海來航梯。琛貢交異域，珠貝象玳瓈。腥風易涴人，濁如雨後泥。不屑受點污，除非辟塵犀。南渡賢太守，前稱王梅溪。中間西山真，後有苕川倪。近歲李竹湖，四賢玉雪齊。他守非不賢，多以慾境迷。一罅苟可投，趨者由旁蹊。利心長萌蘗，公道生蒺藜。鴞見腐鼠嚇，鳳甘梧桐棲。物性殊潔穢，人品隨高低。君侯第一人，壯氣干虹蜺。天墀一長鳴，萬馬不敢嘶。爲州上異最，趨覲下宸奎。歸裝試檢點，定無南物齎。時艱方急賢，君命焉可稽。巨艦方解維，穹車正發輗。憶昔端平初，衆正咸登躋。如人墮夢境，忽聽警旦雞。云何不常泰，一變成孤睽。大老遽淪謝，善類誰提撕。菊坡未起南，鶴山斥歸西。朽屋費撐拄，洪流欠障隄。蜀道橫豺虎，邊城喧皷鼙。流民滿京輔，溝壑填髫倪。弊事非一端，言之重酸悽。醫國要大藥，去膜須金篦。君子與小人，却是一巨題。願爲君子者，名檢身自褆。皎然不可玷，琳琅別介圭。凜然不可犯，貞女處幽閨。必服羣小心，始去禾中稊。義利生一念，治亂分兩畦。老我以狂故，屢爲語穽擠。朝行辭鵷鷺，野性便鳧鷖。附熱恥翕翕，耐寒甘凄凄。荷君不世情，猶念故人綈。紅絮正飛零，綠陰被長堤。送客洛陽橋，春風逐馬蹄。相期在遠大，不敢惜分携。
有客一首寄溫陵史君趙侍郎涯 王邁 
有客至自泉，爲我出嘉話。泉得趙史君，誰人不稱快。天生冰玉姿，系出龜琴派。標峻埒昭回，氣清融沆瀣。方在諫省時，朝紳推鯁介。及膺承宣命，未到心已解。真李報政後，紀綱日大壞。有坐泉山堂，不守盂水戒。戶庭交賈胡，寶貨通買賣。繼者廉而慈，卧疴力衰憊。暴吏恃饕官，誅求及菅蒯。大姓及細民，怨仇起眥睚。我公方下車，當食輒興喟。寮屬愛貪泉，爭飲不爲怪。予將輩元結，誰肯伍樊噲。職曹與舶屬，時號大駔儈。兩疏劾四兇，人喜如爬疥。州胥富蓋藏，至則繫以械。曰此其渠魁，豈止爲罥絓。縣官庇黠胥，期限稍寬解。山判吁可驚，即日命追解。惟仁必有勇，勇去禾中稗。良善苦勢家，至則行决夬。府史例橐姦，今乃聽自敗。無欲始能剛，剛拔園中薤。我起瞻四方，風濤極澎湃。砥柱設無人，淪胥靡所屆。理欲差毫芒，公私分限界。公豎硬脊梁，浮榮等草芥。出處民戚休，行藏道隆殺。授公以師旄，一路息彫瘵。位公以中書，舉世警矇聵。宇宙倘清明，行有大除拜。作歌者何人，江左狂生邁。
題洪知觀靜齋 王邁 
蠻觸當戰衝，蚌鷸據爭境。相持無了期，復命終歸靜。人事苦紛拏，世態異炎冷。遠抱異俗觀，照以清明景。余生涉畏途，所至虞機穽。求富恥執鞭，圖名成畫餠。道侶得洪師，喚我夢中醒。師如辟塵犀，神觀最清警。葆粹息天倪，運斤優匠郢。結茅規數椽，討勝事幽屏。楹檻疏以明，規撫肅而整。晝永篆飛烟，風來幡弄影。開卷課黄庭，煮茶汲清井。以靜名其軒，會處心自省。吾廬雜塵囂，相望限一嶺。煩師縮地脈，得我便造請。別來火雲張，今見霜宇浄。寄詩當梅花，一笑師當領。
學易齋 王邁 
太極分陰陽，生生之謂易。易有乾之元，生意露消息。先生易中行，日用而飲食。全體純是仁，本自玄中得。克己下工夫，心臺皎如日。處則爲顔曾，出則爲禹稷。所以學易齋，孜孜奉天職。滿腔皆春和，八荒開壽域。
題余君肅曰嚴忍齋 王邁 
君肅吾良朋，天資秀而穎。以忍名其齋，求余爲序引。余聞刃制心，其字謂之忍。一忍寬百憂，百動歸一靜。人心本至明，萬善集虛境。外物一障之，天真隨晦泯。意猿肆頡頏，氣馬浪馳騁。以忍作防閑，如物有繩準。聖賢養心學，最切是懲忿。愚者一不校，魯者三自省。行行無取才，宜爲夫子哂。師德豈懦夫，見善必操秉。唾面令自乾，可以愧不逞。公藝忠孝人，家法肅而整。九世有盤盂，一字其要領。願子繼自今，去過貴乎敏。育德必體蒙，辨義直觀井。意融妄盡消，心清事亦省。我少染習氣，近亦痛除屏。作詩雖警君，且欲以自警。
堅固堂 王邁 
五常之有信，猶土相生植。四端有諸己，體用歸於實。先生於實地，外方而內直。硬作鐵脊梁，許身衛社稷。神授五字符，得大堅固力。不爲聲色摇，不爲利害怵。所以堅固堂，山立而玉色。願言愛精神，自壽以壽國。
常惺惺室 王邁 
性命一同源，萬善天所賦。五行水生智，正以虛明故。先生原命宮，水與金夾輔。清質自生明，冰壺澄月露。窮理以致用，幹事必正固。與國作蓍龜，應物公權度。所以常惺惺，一室神明護。室中主人公，壽比喬松數。
代簡奉寄三山方時父遇游幾叟明復 王邁 
昔我游三山，稠中得二友。初交方時父，後識游幾叟。大比獻能書，厥歲在丁酉。垂釣文海中，修鱗上鈎否。蔡簿校文回，曰方其所取。有高說夫者，姓名出其右。高游本弟昆，紫荆偶分剖。游雖遲再薦，楚弓楚人有。余評時父才，進士中少耦。詞絕似秦七，詩已迫黄九。幾叟尤不凡，耿耿良自負。英辭沮金石，直氣干星斗。等是青雲人，科第爭前後。射策對天墀，會須爲舉首。三年一掄魁，須服天下口。毋爲陳誠之，要作張無垢。狂生分不才，垂老未覺醜。嚮坐太饒舌，相看擁衆手。六階何惜鎸，百謫亦甘受。不愛騎鶴姿，看人作太守。只讀相牛經，教子事農畝。乏地堪置錐，仰天頻擊缶。二君最知心，一別忽許久。作詩分寄之，或賞千金帚。併簡潘庭堅，何時一樽酒。
寄陳士登元龍士登書問盜且責予不貽書當路爲剪除計予方以罪歸有言誰見省作詩謝之 王邁 
悠悠我之思，東里陳驚坐。更闌夢持環，晝永心摇纛。一春苦風雨，我困南山餓。君樓百尺高，頭上天幾大。於我未忘情，更僕修夙好。耿耿憂世懷，急於聞警報。爲憐上四州，豺虎正喧噪。虐焰欲熏天，獲人爭斬剉。將州豈不武，棄縣如洟唾。官軍望而奔，所至徼宴犒。鄰境近憂惶，刁斗急巡邏。君責我以書，何時乃高卧。曷不出良籌，亟爲當路告。當局自能迷，看局當不蹉。我壯君之言，義起千夫愞。顧方謹三緘，此戒那可破。諸賢各有謀，何欠儂一箇。君家昔太邱，能愧梁上盜。毋爲陳君短，此語更傳播。吾家昔彥方，能正屠牛暴。勿使王君知，叩頭甘謝過。兩家俱德門，今有若人麽。前時何巖警，召亂在縣左。頼君告少仙，全活幾髫髦。但推此仁心，古人不難到。鄰里貴有恩，急難相憫悼。裂券蠲宿逋，減貲糶莊課。肯令州中人，指我爲奇貨。盜亦有道者，仁里敢桀驁。忠信蠻貊行，豈弟神明勞。我持一瓣香，日爲蒼生禱。吾君甚愛民，恩德侔覆幬。社稷福靈長，妖氛行屏掃。吾言非誕迂，有唱吾須和。
送表弟陳一鳴堯章入京 王邁 
科目狹爲途，英雄多短氣。賓賢詔一頒，應舉紛如蝟。低心逐時趨，練語避忌諱。得者固僥踰，失者徒歔欷。巨鱗不上鈎，修翼不入罻。鄉選亦孔艱，計臺征以彙。我嘗校蘭省，厥歲在乙未。時收甲乙科，多是戊己尉。國步矧多艱，志士發長喟。襄蜀漲氛妖，江淮方鼎沸。毛錐無能爲，長劍使人畏。朝能立寸功，暮可攫富貴。二子趨玉京，道遠不吝費。進身假梯媒，流品孰涇渭。世科藉此登，親望始寬慰。老我謬憂時，周嫠遑恤緯。諸公忌生語，悉力攻謗誹。藿食可充饑，荷裳尚堪衣。功名付君等，山林吾有味。
以喜聞過墨贈吾婿鄭純父玸 王邁 
西蜀游文昌，贈我墨兩箇。墨上署嘉名，名曰喜聞過。過失人誰無，剛褊柔易愞。衆人巧自文，君子喜人告。予性失之剛，所患在急躁。未嘗不佩韋，因循及老大。不能如師德，受人對面唾。至使巧宦徒，目爲背時貨。子性失之柔，鮮有特立操。嗜慾微萌芽，左右紛投好。不能如乖崖，按劍警坐卧。中心欠所主，恐似風摇纛。乃翁匹前修，德行圭中瑁。承家合有人，前猷宜久蹈。賢母慈且嚴，熊膽親調和。養志最爲難，家聲出堂奧。吾女正抱疴，朝夕煩拊勞。要相敬如賓，毋縱欲長傲。女亦嘗聞詩，綠衣戒顛倒。候其疾之瘳，蘋蘩能采芼。內行儻不愆，事業當遠到。賢者後必昌，積善天所報。持墨爲子箴，進德謹勿惰。墨卿子良師，莫被渠看破。
送春有感 王邁 
東君行趣裝，桃李事如夢。蝶懶欲息游，鶑老不好弄。殘紅正可憐，更禁風雨送。榆莢羞獨飛，却惱楊花共。去年於此時，客食紅塵鬨。眼看豪俠兒，躍馬青絲鞚。美姝舞娉婷，吹簫來紫鳳。開樽六一亭，偃蓋飛來洞。我亦强行吟，詩成和者衆。時序易推移，人事少閒空。翻思年時樂，已如耳邊哄。清曉坐孤寺，晴曦照華棟。沙平嘴带鷗，山遠腰橫蝀。閲書眼倍明，拈筆手猶凍。掃地焚甲煎，呼童開臘甕。汲井得甘泉，瀹茗試新貢。短章寫我懷，謾遣兒曹諷。
獵者 王邁 
山中有獵者，設網張四隅。稚麞爲所絓，性命懸庖厨。母麞至網外，躑躅相悲呼。明知獵者意，於己併覬覦。柰愛不可割，投網與子俱。獵者偶省悟，攢眉發長吁。縱之與偕活，長揖謝獵徒。焚網毀毒矢，放鷹逐韓盧。人物强非類，天性元不殊。愛母寢皮猿，惜子喬腹魚。人均作此念，可廢佃與漁。獵者仁孝心，洞然貫體膚。彼爲中國穽，愧見此獵無。
壽方右史德順大琮生朝 王邁 
大哉天地仁，生意無盡藏。芳春三月時，五陽正敷暢。在卦則爲夬，澤下於天上。篤生萬人英，出應蒼生望。退然處鄉閭，溫恭加直諒。萬頃波汪汪，一團和盎盎。凜然立朝廷，讜論動旒纊。張膽輸藎忠，頳顔斥庸妄。寧爲鳳鳴陽，不作馬立仗。玉皇笑點頭，諫疏堪屏障。讒者何人斯，嚴科欲監謗。綱常盡斁淪，天日忍欺誑。白璧汙蒼蠅，鳴珂辭翠閬。膏屯施未光，幹蠱遂高尚。郭外新結廬，野色耽虛曠。積書遺兒孫，開斝延輩行。及此紱麟旦，仙壺敞方丈。台宿煥祥輝，矞雲賓景貺。有客前稱觥，致詞太豪放。海內今何時，四面波濤漲。督府冊元戎，廟坐轅門帳。妖氛不能清，惻焉頼汝將。都堂留一老，手携靈壽杖。顛危不能扶，又焉用彼相。時流忌生語，相顧效啞瘴。回首憶端平，芳菲僅一餉。大號正揚庭，一陰敢陽抗。治少亂日多，古今同證狀。公抱葵藿心，未忘太陽向。天運有推移，陰陽迭摩盪。夬進則爲乾，羣龍神氣王。公主善類盟，任重在力量。周道當中興，方叔猶必壯。松茂宜栢悅，呂鳴因律唱。喚起矍鑠翁，吾軍亦可張。壺山獻寶熏，壽水足醇釀。一瓣虬吐烟，一吸鯨吞浪。壽公乃壽國，他語徒冗長。玉鼎願精調，金甌保無恙。
書懷奉簡黄成甫史君 王邁 
憶昔紹定元，被命考廷策。偶過袁君房，玉墀日將夕。案頭得君文，喜躍越三百。張燭朗誦之，相與手加額。若人作掄魁，餘子當辟易。時有詳定官，嫌君多指斥。衆默余獨爭，言厲面發赤。紫宸一傳臚，璧水推巨擘。諸君始相賀，時相頗不懌。爰有小人儒，從旁肆蠭螫。諫官工逢迎，霜簡肆捃摭。此事人能言，本末甚明白。暨于端平初，天奪老姦魄。散地起忠良，邱園紛束帛。君老登瀛洲，講筵賜重席。余亦試玉堂，朝有愈之跡。啜茶熏玉虯，投餠呼金鯽。同校南宮文，等是西山客。無何陣脚動，君出爲方伯。館中失名流，我輩苦嘆惜。西山遽仙去，局面日改革。余入對未央，苦語出肝膈。淮南冤未消，元載家當籍。外黨分牛李，內寵怙秦虢。臣愚懷隠憂，厚地其敢蹐。虎鬚敢一編，龍鱗敢一逆。自信填海隅，復中含沙射。移舟返蓬萊，伏隩甘冰檗。君正舞萊衣，清香籠畫戟。年豐富紅倉，風順多琛舶。我舍抵是州，相望纔四驛。幽棲懶及門，一再通書尺。起家倅漳濱，始訪二千石。居官未半朞，臺評又尋摘。既罹關虎嗔，宜有人貓厄。歸途抵溫陵，除夜大促迫。所親有室廬，許我相假借。蓮燈看爛紅，栢酒浮重碧。去家差不遠，朋舊來絡繹。雌堂在何許，一望弱水隔。山鬼巧揶揄，室人交徧謫。平生重名檢，義利最知擇。冷眼視輿金，寶身甚拱璧。世途赫赫炎，衆手所共炙。誰能效李錐，作計事鑽刺。蒲葵安可常，秋至輒拋擲。貴賤見交情，書門何怪翟。趨時豈不好，嗜古業成癖。羣飛任刺天，甘剪籠中翮。丈夫身計輕，憂國愁如積。向欲恢三京，今日蹙五百。西蜀斷咽喉，北軍患肘腋。流民滿京師，戾氣成疾疫。强寇恣咆哮，行人飽需索。廷紳倒手版，淮帥羞巾幗。南海下蒲輪，西人望衮舄。病劇乏良醫，棋危需善弈。君行覲清光，何策輸忠益。急須息邊塵，徐可壽國脈。任責屬諸賢，臞儒老山澤。
寄惠州陳史君真卿 王邁 
千仞羅浮山，蓬萊分左股。有詔陳太丘，剖符爲地主。皇皇太丘門，德星之所聚。前光盛胚胎，後來紛衆甫。共惟休齋公，遺教垂鄒魯。君侯其聞孫，風烈不忝祖。繼以詩書帥，遺愛比召杜。君侯其英嗣，真清亦如父。嚮者位于朝，穹官可拾取。不能枉尺尋，矧肯效媚嫵。翩然乞一麾，來此開藩府。此郡舊富饒，廣中號樂土。年來困軍須，炎火無冷釜。鄰盜闖其藩，燒痕未全補。噓枯待仁風，醒暍仰膏雨。迎輅兩朱幡，驩呼十萬戶。朝宣上德意，夕問民疾苦。爲渠作豐年，愁嘆變歌舞。得結數十輩，萬物氣可吐。行奏循良功，入布承明武。走也山林人，本無素宦譜。妄言宗社事，屢犯君相怒。緝緝惡樊繩，眈眈畏關虎。歸歟結茆庵，課僕理蔬圃。餘子易炎凉，眼前何足數。君侯誼薄雲，寄詩傾肺腑。
還氈行 王邁 
老屋數十椽，下濕上又破。無端野狐精，昏夜入爲盜。竊我三重氈，目之爲奇貨。持以獻朱門，曰此堪媚竈。自余失此物，志意不少挫。苦節凌歲寒，羞顔薄時好。命義守大閑，潛深仍伏澳。客從北方來，特以吉語告。舊物將見還，前甑元不墮。余笑與客言，的有此說麽。孔光坐廣堂，當局已昏耄。余嘗對天仗，正色數渠過。其心不能容，未免含疾媢。石顯在宮闈，威福弄幽奧。余又疏擊之，見面定渠唾。其術方盛行，及此必圖報。客乃寬余心，少安謹勿躁。聖主赦宿愆，仁恩等天幬。昭相愛善類，德量如海大。讒者害莫成，匪伊氈自到。未幾符其言，客喜相問勞。勸客勿爲喜，我且爲時悼。米石三十千，杭人死饑餓。敵寨七百里，淮人共斬剉。窖雪飛無留，融風扇炎燥。潮汐來無時，民廬陷泥澇。旱魃肆陸梁，妖禽輒鳴噪。殞星光射人，雨雹威尤暴。地軸疑翻騰，乾文訝顛倒。昔余出硬語，萬死敢一冒。廷臣誚雲狂，相國嫌愈傲。不幸朞年間，前言多踐蹈。今居山澤中，日向蒼穹禱。一願雨暘時，田疇足秔糯。二願干弋休，邊境息巡邏。庶幾老餘生，農圃得自課。保此狂生名，比方散人號。不然瞻四方，欲往誰前導。雖粟不得食，况有氈可卧。人品有高卑，才氣分銳惰。嗟我甚低垂，頼君起吾愞。
述夢 王邁 
午枕避塵囂，夢乘銀潢槎。好風吹衣袂，墮我天之涯。羣仙赴號召，驂鳳來香車。一見如故舊，絲麟酌流霞。或鞭石爲羊，或握棗如瓜。中有汗漫生，盤礴埋丹砂。誰言仙有道，挾術相矜夸。顧我亦可學，正坐一念差。我笑謝之言，仙凡各有家。悠悠御風還，聚散如團沙。繩床一欠伸，茲遊真幻耶。咄咄置勿論，呼童煮新茶。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷  其一 王邁 
一念稍分明，天壤異仙凡。諸相等歸妄，天真要無厖。凡物非我有，秋毫不可貪。只此爲上乘，其諸總虛談。無字經可閲，無言禪可參。白雲過前山，明月映空潭。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷  其二 王邁 
蘧蘧一夢中，了了三生意。法界如許寬，此生亦特寄。誰言玉局仙，元本是法器。不解自磨礲，因人亦成事。强顔游人間，聊作逢場戲。山色溪聲中，略得些滋味。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷  其三 王邁 
石塔本無縫，吐光萬丈餘。不是風火扇，又非喉管噓。此光胡爲來，塔亦不知渠。解作如是觀，身心長自如。塔身俱著實，光心等是虛。虛實歸一致，無乘亦無除。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷  其四 王邁 
鑿空談荒唐，我正不爲此。故知又故爲，頗悟前生是。憑誰照前因，斯言特戲耳。既是無今古，如何分彼己。須彌一點塵，萬劫一彈指。無失亦無憂，無得亦無喜。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷  其五 王邁 
禪悅既無門，仙居在何所。與渠無半面，一見相爾汝。霓裳製未成，翩翩欲高舉。身如一羽輕，去天才尺許。胡爲造此境，問之不吾語。正緣崆峒中，蕭然無物貯。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷  其六 王邁 
世人欲不死，焚香事大羅。死後欲超生，將身靠彌陀。个裏不透徹，仙佛如子何。我素不持戒，焉能斷腥臊。獨有一寸珪，明白不可磨。學仙與學佛，此事付兒曹。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷  其七 王邁 
擣薺餐鐵杵，此味知者鮮。乘車入鼠穴，聞者知其舛。打鐵作門限，鬼笑定不免。點雪紅爐中，達觀理甚顯。當局自然迷，正欠撥一轉。上馬奔前程，此著須自勉。
辛未中元記夢夢與一僧談世事良久問答中有凡事如此汝曹勉之之語既而造一境如仙家居厥明用夢中八字爲偈末章反騷  其八 王邁 
盤中有止水，歷歷見鬚眉。能定乃能應，人心固如斯。至誠本如神，聖賢不吾欺。鳴鶴方在陰，其子輒和之。天未降時雨，山川雲已知。誰能舍我龜，而觀爾朶頤。
贈談星達士 王邁 
列肆競談星，謬者十八九。達士何許人，儔中推好手。精步宿羅胸，縱談鬼擘口。技絕固招窮，鶉衣不掩肘。朅來訪臞翁，意欲相擊扣。翁命翁自知，不問子休咎。蒼生命甚危，子亦知乎否。魏闕妖狐翔，吳江水獸吼。馮夷肆陸梁，富媼難載負。强寇噬邊州，湖堧經踐蹂。王師戰且弱，鉞鈍甲兵朽。流民滿江濆，溝洫紛骸髏。京米貴於金，十千可一斗。暮夜光燭天，彗星大於帚。災眚此非常，其敢飲以酒。都人極皇皇，如魚驚在笱。國脈眇一絲，病固有從受。西山薨於前，鶴山繼於後。洪蔣與李徐，俱作修文友。吳訃漫塘翁，廣哭菊坡叟。天爲國生賢，福賢理宜厚。何事數鉅公，不爲國耆耉。周堪劉向亡，老光握靈壽。元城了翁去，賊京得皓首。賢者今餘幾，其生皆不偶。或入在朝廷，或出爲牧守。或未脫丹書，或猶耕岩藪。煩子布星躔，爲余細分剖。孰可坐廟堂，孰竟死田畝。孰堅如松篁，孰脆如蒲柳。天如祚吾宋，存者必長久。狂生何能爲，自分安老醜。無地堪植錐，仰空長擊缶。昂藏作丈夫，諂佞羞妾婦。寧可效熊經，不出隨狗苟。但願世道寧，天宇息塵垢。廷無憸壬人，周召置左右。邊無兒戲軍，廉藺善攻取。庶幾老餘生，官職乎何有。閒日教子書，不教子學走。
水口上舟呈同行傅月山萇 王邁 
泝流上嵩江，江闊流益峻。時方良月初，打頭惡風信。老翁把柂立，首叫尾必應。大男前運篙，風激水還噴。小男上拽縴，石行跲復奮。後退輒丈尋，前躋不尺寸。偪仄一堵中，危坐易慵困。冷雨去復來，前山邈難認。江天暮漸低，好風來一瞬。帆飽去如飛，兩程疑可併。舉杯囑月山，凡物有定分。壯年登王官，轉盼更五閏。星沙罹閔艱，日轂轉顛頓。方頭忤時流，失脚落陷穽。巧宦疾以馳，笑我拙而鈍。如登今日舟，易退難於進。自知平生事，百欠無一剩。饑寒驅出山，歌笑破羣悶。獨有不自欺，心可與天印。人爲固多端，天定或能勝。願如晚來風，先逆後乃順。得酒且酌斟，升沉付天運。有窮必有通，無喜亦無慍。
送林公似有之宰古田  其一 王邁 
余與林公似，生長南山南。吾翁與乃翁，宿望俱不凡。或晚登黄甲，祿不霑斗甔。或困頓場屋，補勞僅青衫。執手授遺編，尚友遷繼談。家法無諂語，妙理靜中參。丁丑俱一第，苦盡稍回甘。蹭蹬二十年，令纔換頭銜。嚮來同登者，青雲徧騰驂。吾輩慣冰檗，世好殊酸鹹。君去宰壯縣，栽花興方酣。我乃賦歸與，悔狂口宜緘。棘蠅來營營，關虎卧眈眈。頹波從汩沒，砥柱高巉巖。
送林公似有之宰古田  其二 王邁 
孤士脫選階，如出百丈塹。舉員必及格，桂籍始一占。宰邑非不榮，吏塵豈宜厭。平生學愛心，小試乃可驗。今時邑大夫，不軫閻閭念。非財不經營，所欲須屬饜。創第要高華，買姬求美艷。驕色肆頡頏，嚴科行聚斂。攫肉比饑鷹，噬膚如獰獫。但規己豐腴，皇恤民亡阽。吁嗟饕餮徒，信是搢紳忝。中人易轉移，習俗多薰染。林君最高明，百行無一欠。俗然君不然，白璧絕瑕玷。狂生作此詩，未病投鍼砭。愛助極拳拳，苦語忘其僭。
寄林教授龜從 王邁 
我生麋鹿羣，巖穴性所樂。寓城看病女，蹤跡良踸踔。神明倘見憐，醫藥須課效。便當歸舊廬，誰愛入此閙。炎暑甚蒸炮，矮屋如籠罩。欠伸尺蠖形，低垂木雞貌。清晨得君書，銜繫新州教。慈恩敘同年，轉盼夢一覺。我於端平初，蓬山叨直儤。批鱗咈神龍，編鬚犯關豹。一斥褫三官，連年絕廩稍。我罪坐狂愚，令受人繫敲。君胡二十年，無由極比較。今又深入南，正坐不能巧。羣兒益紛拏，疾足逞超趠。我輩履羊腸，所歷極确磽。宦海走千帆，好風縱篙棹。我輩航一葦，無緣出泥淖。世道日以艱，大厦摧棟橈。邊塵日以紛，衝梯設矢砲。逆潮陸成淵，苦旱水飛窖。餓莩盈通途，驕兒縱烈爆。君視此何時，有官如荷校。猶戒我韜藏，前尤勿再傚。良玉不受焚，直木不畏撓。命當安窮通，義當守忠孝。久別誦吾詩，君心獨無恔。
跋林學士宋卿帖 王邁 
朝爲一旅人，暮拾九品官。趾高氣且浮，反面視孤寒。昔聞韓魏公，義風塞人寰。赤舄坐晝錦，有客排其關。孤身無所賫，乞公玉盥盤。公笑授之去，感涕雙汍瀾。我始得此事，謂可聳俗觀。家傳書甚悉，國史載不完。今見學士帖，爛然銀鈎蟠。方其一第初，半載游長安。持書遺鄉朋，客費無虛閑。近得奩中貲，分壯貧士顔。寧我食無魚，不忍渠無餐。寧我裾無華，不忍渠衣單。臭味何所愛，敢言囊之慳。猶愈輕薄兒，一笑黄金拚。我來閲遺書，據案發長歎。縱橫纔片紙，突兀已萬間。魏公爲上相，庇士易爲懽。林公初筮仕，爲此良獨難。景仰前輩人，高節騫雲山。原下不可作，清風何時還。泚筆哦此詩，寄名烏絲欄。庶幾一見者，可以激偷頑。
反艷歌曲復三山林斗南 王邁 
誰作艷歌曲，律清語不塵。雜之古樂府，意態甚迫真。謂余欠嫵媚，宜爲衆女嗔。方憐長門閉，漸喜湯沐新。此曲豈不俊，所儗非吾倫。生爲奇男子，先辨許國身。有手要折檻，不炙許史門。有頭要叩墀，不拜五侯塵。昵昵兒女語，煦煦婦人仁。夕泣緣失寵，朝欣爲承恩。此非奴事張，定是妾效秦。是爲赤有臭，何止黄不純。因君詞婉美，感我意酸辛。正恐漆園女，嗤點我輩人。
送地栗與囊山應叟和尚 王邁 
淤泥生蓮花，不如生地栗。蓮花生好看，地栗却好喫。看底只是虛，喫底却是實。虛實總不如，般若波羅密。
題九鯉湖 王邁 
仙人蟬蛻幾經年，山水勝處今依然。長驅九龍叱雷電，高跨九鯉升雲烟。武夷九曲此幻相，靈砂九轉成丹鉛。黄雞白犬得一舐，翩翩高舉紅輪邊。我家去此可三舍，欲識仙竈無因緣。朅來乞取方匕劑，要使凡骨成飛仙。羣仙駢頭顧我語，笑指巨鰲在深淵。覓丹他日來未晚，且與一釣六鰲連。
立夏前五日出郊送春 王邁 
前回馬首絡青春，春我相逢皆故人。今朝出門忽失笑，春如五日之京兆。鶑癡蝶騃不知愁，惟有杜鵑啼到曉。春到園林郵傳哉，藤陰次第庇莓苔。願春長在人長健，何惜與春歸去來。
墨歌寄林明叔 王邁 
贈君古墨三寸許，君知此墨從來處。溧陽石化幾千年，鋼鐵臼經三萬杵。昔我得之於異人，使我拾襲藏爲珍。我今以半爲君遺，物以少貴君勿嗔。來歲八月西風裏，我曹忼慨辦行李。書囊無底將不去，檢點笥中惟有此。用時須留一匕餘，丹墀大對要煩渠。更有浯溪紀功石，待問君王乞墨書。
黄君任景伊西上 王邁 
杞梓非凡材，騏騄非凡馬。樸樕不入公輸門，賞駿豈無伯樂者。龍泉真寶劍，焦尾亦名琴。張華有眼識紫氣，子期解聽流水音。凡物時爲之否泰，橫寶在道衆所愛。十年讀書得一友，送之西征吾意快。梅花馨，雪花明，仙霞直上逼雲津。別君不作兒女語，萬卷詩書早致身。柳綿飛，榆莢舞，軟紅塵中花如雨。逢君一笑上青樓，破費黄金買金縷。那時君已在瀛洲，而我正爲京華游。便教後舉入黄甲，早是輸君此一籌。
送洪承信儒發西上 王邁 
詩賦不直一杯水，明經談笑博青紫。兩石爭如識一丁，長槍得勝毛錐子。夫君稽古歲月深，雕蟲童習素所恥。奮身刀劍亦借徑，未能免俗聊爾耳。朝來免胄翰墨場，妙發穿楊三昧矢。神人換鼻許正郎，朱衣點頭相行李。仙霞絕頂雪漫天，快上扶摇九萬里。明春躍馬白玉京，都人爭看龍燒尾。應笑向來點額人，方上橋門趨劍履。便須破費千黄金，邀儂一醉長安市。
送朱典卿履常參學 王邁 
文章久矣乏正氣，作者付誰傳位置。天庠晚乃得朱君，鐘呂一鳴康瓠棄。君看今歲大廷魁，一種風骨何尪羸。吾曹此名未立耳，立則萬口須銜枚。君今乘槎問星漢，名已籍仙政何患。蠶繭工夫何足籌，龍墀勳業須早辦。作詩贈君當馬鞭，梅花送春入冷邊。與君同舍我無緣，天其或者須同年。
和毗陵傅知錄送其姪得雋廣童科 王邁 
渥洼驥子展足長，朝發燕都夕夜郎。一腹如椰貯夜光，揮毫落紙爛成章。誦書三筴無遺忘，風采聳動中書堂。伯父一見金玉相，聲之以詩鳴鳳凰。顧我外氏出義陽，忝與此郎爲雁行。竊效昌黎序送童子張，期子更閲幾星霜，姓名金榜相頡頏。
聞倪尚書赴詔 王邁 
老倪昔以戇去國，時無一語爲王留。自從醫國失扁鵲，民之瘼矣矧可瘳。滿朝爭慕舌爲柔，忍恥戴天事世仇。間有一念及王事，祇能低頭效楚囚。漢家朝得一汲直，淮南即日干戈休。夷甫清談倡薄俗，坐視平陸沉神州。殘寇六年汙京汴，羣魚假息釜中游。陛下至仁一南北，天假機會忍不投。顧盼左右求所倚，張仲孝友吾故侯。亟下一紙起高卧，明堂一柱清廟球。書生聞詔喜不寐，江左有人吾何憂。翻思死者不可生，誰爲中興壯其猷。未必軍中有老范，且乞王所容居州。
賀表兄傅仁仲常後院生男 王邁 
昔君與我夜對床，知君著意選專房。爲言東鄰有女寶，胡不貯之芸輝堂。君時爲我一慫慂，以斗量金買嬌寵。小君有德比孟光，不妬不嗔迴盼重。懸知仙果結子遲，三年乃字玉麟兒。君家多産渥洼種，英物生來骨定奇。莫嫌外家不足數，有子端能貴其母。舊聞絡秀有伯仁，今見英娘生阿武。萱堂一笑顔生春，從此含飴日弄孫。他日公侯當衮衮，鳳將九子俱青雲。犀錢利市人爭覓，我獨流涎不能得。假饒此事卿無功，不道薦賢功第一。
西征艤舟清洲投宿野店夜漏下數刻主媼爲作粥與同行一飽成詩 王邁 
君不見淮陰徹侯未得志，胯下從人真短氣。漂母以食拱而前，心許王孫當富貴。又不見文叔宏濟艱難時，大樹將軍身從之。一夕相顧有餒色，蕪蔞之粥甘如飴。丈夫自負不草草，剛腸似石那能拗。得時要拯萬人饑，讀書肯自謀溫飽。諸公兼我非窮人，窮途謾爾君勿嗔。他年五鼎享臺饋，須記此夕清洲濱。
就許宰求雲岫倡和集 王邁 
昔者杜老夜聽許十詩，爲言風騷共推激。如何汗青失其傳，覽杜集者爲許惜。我曾得倡和之巨編，暗中驚喜拾拱璧。泰岳之後無虛人，宗派元自一家出。馳筒往返者誰歟，雲岫先生詩巨擘。文鸞彩鳳迭應酬，響撼翠梧徹金石。血駒紫燕爭追馳，容與蟻封中徐疾。留卷把玩不忍歸，痛快差類愈頭檄。應知至寶疇敢私，天下有目皆願識。刊之堅梓廣流行，作我縣齋大奇特。詩名要與宇宙齊，豈比五臺詩卷逸。自從秋孟授鋟工，跂予望之朝連夕。
闕題 王邁 
拙成可抵萬金璧。從古至今不偶合，如何二妙一時出。僕也若調烏鵲鳴，斂翅甘受黄鶴擘。自從手授大雅文，孺子低頭拜黄石。數韻未足寫形容，先生響報何捷疾。兒嬌勝拾隋氏珠，母喜如捧毛生檄。自憐生長通德鄉，每沐達尊垂異識。爲題碑刻墨未乾，招入詩盟筆尤特。前無宋艷與班香，奄有庾清兼鮑逸。歲晚家食誰與娛，持此可慰風雨夕。先生自取太勞謙，提奬孤寒美多溢。大匠旁觀自汗顔，伯樂一顧價增百。琴堂聞亦有妙賡，迄遣奚奴爲物色。當官多是廢言詩，敏手何曾妨霹靂。
許宰和篇至再用韻謝 王邁 
陶令束带對督郵，歸來高興潛有激。昌黎縣齋飽讀書，自謂此日足可惜。二賢詩留天地間，千載寶之爲雙璧。當官不妨文字樂，似此人物不時出。宦海風濤縣爲甚，文書束筍紛莫擘。許侯敏手良不難，錯節居然逢匠石。寬租農扈享豐登，講學如流蘇廢疾。筆力重於丈二殳，詩筒敏似尺一檄。句中之眼獨心知，貽奪陶韓少人識。鄉有達尊性愛士，縣榻於堂賞英特。冰車雪輾笑鈍遲，不爾續題尤富溢。窮冬四壁坐無聊，渴思一字車渠百。走僕乞取稛載歸，底用黄金壯顔色。祇恐天上六丁聞，一夜取將煩霹靂。
陳侍郎見激字韻和以見寄復用韻謝 王邁 
先生德量萬頃波，撓之不濁無湍激。文章亦如萬斛泉，酌之不竭何慳惜。滄浪亭下把釣竿，雙筆堂前看蒼璧。時逢問字客及門，倒屣不要人扶出。飲酣戲索烏欄書，吟罷笑拈麟脯擘。一詩直萬雞林金，衙官坡谷奴劉石。得者須熏玉蕤香，覽而玩之痊百疾。堂堂元帥坐詞壇，餘子誰堪承羽檄。許侯端是忘年交，具眼朗然爲賞識。雲岫詩卷盈錦囊，自欣邂逅有勝特。先生筋力似裴公，侯比香山才更逸。凉臺燠館富唱酬，如見古人今之夕。斐然小子謾成章，所美信美安敢溢。有來珍翰費吹噓，展閲再三感千百。當偕巨帙什襲藏，寒谷先期有春色。新年更擬打作碑，薦福莫教雷霹靂。
贈術士陳談天 王邁 
我生之辰日在亢，斗牛之宿晻無耀。獨有首尾二虣星，角立昴氐爭繫標。一生奇蹇良苦之，已分青雲輸年少。每逢星史說經躔，探手止之頭屢掉。談天一日叩齋扉，信口陽秋天下妙。數靈不用蓍草占，機祕時將道眼照。玄中巧奪君平胎，聖處深入渾沌竅。俗人籌星亂如麻，蠡測管窺工竊剽。聽君談唾如秦青，字字宮商合腔調。如何孤身無所賞，萍梗風波任浮漂。正緣苦泄造化機，真宰忌之神所誚。方知多技故多窮，凡事皆然君莫笑。雖然知己豈無人，試往京城謁權要。一絲莫久牛蹄灣，滄海六鰲待君釣。
贈郭五星 王邁 
五陵豪家輕薄兒，驕傲成癖不可醫。揮金買笑紅塵市，老死不曉寒與饑。囊螢案雪單貧士，杯水生涯北窗裏。途窮山鬼恣揶揄，命壓人頭提不起。郭君昔從先人遊，萬丈壯氣橫高秋。天無老眼不見錄，匆匆白了少年頭。一日訪余道艱窶，杯酒未闌淚如雨。揲蓍有術金不換，鶉衣百結無人補。我聞君語鼻亦酸，誤身直是坐儒冠。英雄未遇隠於卜，時人莫作白眼看。
贈川官五星先生 王邁 
談星之士如星密，得似川官萬之一。牙籌到手疾如飛，口觜翻瀾眼波碧。相逢笑問雌甲辰，掀髯慫惥曲江春。自憐蹭蹬負歲月，敢謂渠儂許可真。明時取士非唐比，忠臆不空人所恥。三籌交臂輸少年，只較劉蕡差勝爾。川官重來話榮枯，聲言溫飽非所圖。他時散漫遊江湖，未省還能訪我無。
讀誠齋新酒歌仍效其體 王邁 
先生出奇作新酒，自作自歌自爲壽。酒徒若欲舉吾盃，先挽天河濯渠手。誰知先生詩更奇，刊落陳言付芻狗。俗人欲誦先生詩，先吸天漿潄渠口。古來作酒稱杜康，作詩只說杜草堂。舉世無人傳得方，奄有二杜惟一楊。先生此味誰能嘗，却曾見此糟蟹黄。一片入口風韻長，餘子祇慕大官羊。天公生我太遲後，不作先生牛馬走。低頭乞取酒百壺，嚥下先生詩萬首。先生騎鯨上天遊，問著許儂知味否。
蔡實甫能酒而道中無可口者見其吻噪成長篇戲之 王邁 
吾祖方平至君家，絲麟談笑酌流霞。麻姑綽約時在坐，癢處思得姑爪爬。我今與君豈其裔，彈指又經千百歲。文采風流今尚存，仙風道骨知誰繼。今宵月明明更多，有客無酒如月何。唇乾吻噪甚背癢，安得玉壺瀉金波。白玉樓臺月如晝，屋貯阿嬌車載酒。元君再會儻可期，我當起舞爲君壽。
送陳君保作喆赴廣漕 王邁 
昔我與君俱妙齡，同時充貢鄉曲英。君携令名遜伯氏，天性好義甚好名。薄俗斗粟有德色，君視名第鴻毛輕。此事今無古亦少，百鳥羣中孤鳳鳴。老天相知苦不早，囊書匣劍猶書生。累年文屋提鐵騎，共我掎角參齊盟。我于再戰偶得雋，君雖屢衂無弱兵。長鬚忽持雙鯉至，短褐欲訪五羊城。紅粉蛛絲期已近，金灘鸂鶒眼偏明。知君圖南非左計，九萬扶摇第一程。疇昔韓蘇行脚處，一草一木被光明。鱷魚久出海若避，白鶴詩留泉石清。葛仙丹井未湮沒，伏波銅柱餘崢嶸。君行窺奇摘海異，澆沃磊塊氣愈盈。閩士南征可車載，間有鐵中夸錚錚。商瑚夏璉只君是，此寶豈久道邊橫。吹送鶚書風借便，殿前奏賦摩空聲。當家魁相衣缽在，會趾前美大門閎。壽母一笑春生頰，繡輿錦誥來將迎。牽衣兒女莫惜別，爲君爲親在此行。計程何日到庾嶺，梅花雪片飛瓊瑛。魁占羣芳差易耳，相期心事在和羹。
二十韻寄潮陽宰余君實日華 王邁 
昔日潮守有昌黎，恩波萬頃橫鱷溪。五百年後得余令，棠陰上與韓本齊。故家縣譜熟展布，砉然牛刀優割雞。朞年已報三異政，節愛堂扁煥新題。手摩民瘼心隠痛，藥石其肯靳刀圭。老農終歲不識吏，廢疇荒隴皆鋤犁。邑有豪俠擅武斷，缿筩告訴來髫齯。仁者之勇一發露，愛苗亟欲芟稗稊。誰爲鼠輩巧道地，周道如砥生蒺藜。公車未采輿人誦，端士先爲橫議擠。朝中有語稍辨雪，言者愕立惜噬臍。侯朝聞命暮就道，束書之外他無齎。出廛五日纔百里，截鐙卧轍相提携。乞留有狀白府治，辭以君命安敢稽。香花隨乘推不去，丁壯遮拜嬰孩啼。不知朝廷聞得否，天下貪吏濁如泥。毀譽失真例如此，狂瀾既倒誰能隄。書生有舌不善佞，今拜東野頭須低。詩成翻恨天門遠，何人乞我青雲梯。
謝陳尉宏父惠潮陽蕉絲碑刻因求宿諾韓文 王邁 
寒儒食貧面四壁，更苦春寒寒到骨。故人天末有書來，不寄綈袍寄絺綌。感君高誼挾纊溫，况有石刻華吾軒。何時揩拭眵昏眼，待看昌黎玉潔文。
邵武山人楊壽卿臨別索詩 王邁 
楚峰之下有地仙，隻手把握山水權。青烏白鶴去不返，此郎高舉拍其肩。年來海內稱絕倡，眸子瞭然通意匠。巧尋地脈如良醫，妙畫山形如智將。高談曾折王侯腰，湖海隨身一酒瓢。僕痡馬瘦醉不省，術工鬼妬窮之招。龍眼豹睛休分別，螻蟻侯王等同穴。待儂回向心地初，林下班荆共君說。
讀坡詩 王邁 
先生詩筆覷天巧，國中往往無曹鮑。一讀快如檄愈頭，抓癢底用麻姑爪。千古詞林有若人，誰復庸中誇佼佼。當年流落見丹心，懸知世道終難拗。玉堂豈不願公留，羣吠其如尨也狡。出入風波千萬里，葛巾野服混蠻獠。饑來隻字不堪煮，豆粥一盂粗可飽。跋前疐後竟何成，贏得清名占箕昴。與公同時富貴人，名字磨滅隨蟣蚤。丈夫當爲不朽計，方寸莫被饑寒擾。
題致爽軒詩 王邁 
明珠積斗滿金籝，時人逐臭如蒼蠅。公子一過掩其鼻，長物何足汙吾清。蕊珠午夜鳴玉珂，五侯門下肩相摩。公子有腰不可折，勢利不屈惟高歌。試問公子何所欲，有山數笏青如玉。我將致之襟袖間，山若肯來吾願足。淵明靈運不再生，青山白雲誰主盟。佳哉公子有具眼，終日看山無俗情。我來假館翁不靳，山下梅花動詩興。一語刮破俗子盲，兩字清高用不盡。
贈林薪 王邁 
丈夫惟窮不可諱，僕妾于人真短氣。一技能精百不憂，有功翰墨尤足貴。林生家世本業儒，讀書不利改傭書。計窮未肯與書絕，又學裁翦兼黏糊。就中頗得三昧訣，翻騰碑畫更奇絕。持此可療寒與饑，十指便當張儀舌。昔我于生義理明，以我之困知生貧。我今一字不堪煮，生猶有技可資身。鄴侯書堂高不過，好事人少俗人多。把筆贈生以此歌，有劍無廩奈生何。
謝政府饋金 王邁 
大廷昔日曾空臆，時論忌人太疏直。名公正色力主盟，寘之甲科免居乙。殿廬今日忝校文，甘言如飴心所嫉。或者欲植桃李恩，慨然爲下雌黄筆。頭方直是不能圓，入險固應陰下石。我公天下盡門生，僕荷知音心感激。幸無贓墨辱門牆，猶免語人顔發赤。感公具眼照人才，墜履遺簪猶愛惜。臨歸多謝饋兼金，何日能爲還白璧。
臂鷹詩 王邁 
東鄰年少養獰鷹，置之臂上拊玩頻。呼來麾去性日馴，癡兒偶然見之嗔。鷹張利爪挐兒身，眇其隻目視主人。主人初以鷹爲戲，一日悔欲自斷臂。非我類者其心異，吾賦鷹詩所以志。
啄木鳥 王邁 
啄木復啄木，汝啄抑何毒。千株萬株端明松，五月六月來清風。木于汝何惡，朝朝暮暮啄。勸汝利觜宜少停，戕木之生吾忍聽，已有弋者在後亭。微蟲初何識，亦能對以臆。天子愛元元，宵衣念艱食。連年值禾饑，窮閭多菜色。縣官急督租，吏饕饑需索。啄木比刻木，何者爲可疾。木生與民生，何者爲當恤。可彈者不彈，爲我謝彼弋。
送莆守趙孟堅汝固司舶溫陵 王邁 
君不見有唐元結守舂陵，湘湖一道盜縱橫。獨元所治一無犯，鎮撫孤壘如金城。又不見祁公曾作乾州牧，移鎮鳳翔何迅速。兩州之民境上爭，先把州麾後鈞軸。使君來莆全似元，精明旗幟張轅門。威風惠雨相劘拂，鼠輩不敢闖吾藩。使君去莆仍似杜，截鐙遮留喧道路。吾莆赤子方有依，泉何爲者爭吾父。我將軟語勞莆人，此地幸與泉爲鄰。刁斗相聞鄒近魯，瘠肥不比越視秦。使君風采壓人望，莆亦倚泉爲保障。渠魁縛致藁街前，四野腥膻行滌蕩。長淮以北多風埃，社稷正倚經綸才。出平西賊入衮繡，一韓一范何人哉。書生自顧老無力，不能從公取俘馘。願將詩頌紀中興，濃墨大字書浯石。
惠安頼惟允汝恭乞崇清老椿芳桂四大字爲賦二詩  其一 王邁 
混元盤古爲之母，汗漫安期爲之友。枝條上掛蜺連蜷，劫火不壞其天全。雷雨不驚其生厚，春秋巧歷莫能知。知我者有蒙莊叟，君持此物爲親壽。老陳作字光摩斗，人兮椿兮共長久。
惠安頼惟允汝恭乞崇清老椿芳桂四大字爲賦二詩  其二 王邁 
蘂宮仙子携黄雲，挼之成屑來繽紛。百和天香兔爲擣，蟾蜍竊之從月奔。色香假合成此樹，天上香飄天下聞。花神乞種到后土，蒙天一笑移其根。知君腰有補月斤，斫取高枝揚遠芬，留其賸者遺子孫。
代賀崇清陳侍郎正仲讜誕辰 王邁 
曾夢乘槎泛銀潢，不遇張騫遇東方。爲言神仙事渺茫，仙府不在白雲鄉。丹台幻作儒珍閣，蓬島飛來雙筆堂。鶴車千乘集雲軸，玉塵萬斛紛雪香。是中仙翁永難老，嘗侍香案近玉皇。歸來手握山水印，傲睨羲昊輕軒裳。新詩醉墨美無度，奄有元白兼鍾王。身在巖壑心廊廟，絲鬢垂頷顔蒼蒼。與公同時一輩人，半隨蒲荻零秋霜。元老崔嵬獨山立，歲寒不改雪中篁。九月十五夜未艾，長庚伴月光煌煌。台星壽星合爲一，今夕何夕見此祥。翠娥滿引九仙醖，菊英入盞宮樣黄。珠明玉潤陪笑粲，起舞璫佩鳴丁當。李蹊森森密無縫，佳句往往溢詩囊。我於門闌最晚出，瓣香致禱意則長。如聞郡國事方殷，須起老手爲平章。待教衛武了相業，方許潞公歸洛陽。
溫陵萬安橋謁忠惠蔡公祠堂留題 王邁 
欲知公之忠，須誦三諫詩。欲知公之惠，須讀萬安碑。朝廷得公重，天下失公悲。騎鯨今幾年，悠悠人見思。今人愧前脩，風流不可追。立朝無剛容，突梯仍脂韋。字民乏廉聲，敲扑急繭絲。不知富貴有磨滅，芳名姱節無窮時。遊子晚出公之鄉，兒時斂袵公清規。吁嗟九原不可作，每於清夜夢見之。所以今日拜公像，浩歌出門雙淚垂。
和致政林存齋稚圭 王邁 
東鄰南極老人星，音吐洪亮眼晶熒。諸郎箇箇佳寧馨，長者早占千佛經。仲季銳如刃發硎，三珠粲爛照戶庭。老人散策傲郊坰，健筆哦詩驚六丁，仰天高唱雨霖鈴。餐和毓粹養靈扃，煉得元身如鶴形。文堂縱談耳驚霆，硬語盍作盤盂銘。笑渠教諂兒懶聽，只今人物混渭涇。賢者聚散類梗萍，報復未已况調停。我狂畏暑卧風櫺，日夕西望憂朝廷。何時乾坤得清寧，未信日月長昏冥。不必餔糟學獨醒，不煩餐菊制頹齡。支駕皇輿待騋駉，問訊誰坐東西廳。老成自昔有典刑，尚父須符渭卜靈。
贈蕭棠仲致政 王邁 
昔年鼓篋游膠庠，集英同日瞻天光。金門初開獸環動，曈曈曉日升扶桑。宮簾高捲開御扇，祥風習習飄天香。殿庭神麗冠劍肅，巍巍玉几臨中央。銀袍七百趨龍尾，拜恩稽首心歡康。晚從銀臺出廣陌，寶鞍快馬爭騰驤。團司涓日敘黄甲，義比天倫鴻雁行。瓊苑宴開慈惠浹，宸章寵錫歌明良。後來相繼隨宮牒，東西南北遥相望。萍開風轉有時合，邂逅一見難預量。非才叨竊愆咎積，自顧補報無毫芒。朝廷寬大不終棄，領郡尚得來南漳。下車問政訪耆舊，知公辭榮歸故鄉。神武衣冠已久掛，冥鴻羽翮方高翔。遺賢雖爲明時惜，承顔獨喜私願償。共驚歲月何飄忽，相對鬢髮俱滄浪。至言不吝揮玉麈，妙句屢蒙開錦囊。已歎高風激貪懦，更敦雅契超尋常。區區感慰豈有極，聊寫一二成短章。蕪音不足繼真作，讀過幸勿留巾箱。
春月白鶴吟寄魏鶴山 王邁 
鶴去兮渠陽，雪衣兮相羊。啄芳洲兮飲碧湘，如青城之棲兮流矢中傷。鶴來兮錢塘，朱頂兮昂藏。浴太液兮下建章，如九皋之唳兮聲徹上蒼。鶴歸兮臨邛之崗，嗥朔風兮立曉霜。捫參歷井兮水雲鄉，如遼東之返兮華表飛揚。昔者去兮，狂梟毒獍相賀乎偃月堂。迨其來兮，文鸞祥鳳相得乎漢未央。今其歸兮，馴鷗狎鷺相待乎午橋莊。善類無依兮，若空乎振鷺之行。留行無語兮，誰扼乎羣鳥之吭。歸去來於鶴何加損兮，關世道之否臧。有雁兮南翔，翼短兮心長。避繒弋兮飽稻粱，望胎仙兮天一方。思蹇産兮結中腸，此仙之壽兮未易量。天若祚宋兮，當復來而爲治世之祥。
題聽蛙軒 王邁 
白杜詩人大方家，詩兩牛腰書五車。高談世事坐捫虱，大扁丈室名聽蛙。我見東野低頭拜，三年未了聽蛙債。蛙有何好君賞音，從黽得蛙自尊大。君胡不聽高岡丹鳳鳴，又胡不聽華亭鶴唳聲。答云二物不間出，吾與此蛙別有情。年來鳳去避矰弋，梧桐其棲竹其食。有時伸喙鳴朝陽，反被妖烏豪鷂擊。鶴亦遠引歸遼東，無緣得近華清宮。縱鳴九皋許嘹唳，流矢傷翼愁天翁。不如且聽蛙聲好，喚回夢覺春池早。縱饒翡翠上苕蘭，差勝蛩螿啼露草。王子掉頭曰不然，夫君標致如胎仙。富家有子比雛鵷，吾道豈得長迍邅。不妨少待兩三年，一鳴驚人飛沖天。羣蛙蜿蝡何足憐，棄置官池任啾喧。
柏梁體簡龔少益 王邁 
青山四面畫圖張，溪流月下鳴湯湯。山之下兮水之旁，有人結茅作書堂。誦聲灑灑流琳琅，使我一聽樂洋洋。應問誰爲師匠良，風流相種如龔郎。天孫付以錦繡腸，一揮十紙爛成章。上與奎宿爭光芒，器成未售此焉藏。吁嗟無地堪翺翔，塵纓自濯歌滄浪。床頭金盡羞慳囊，山鬼吹燈夜恓惶。蚊雷聚噪肆頡頏，仗劍起舞涕泗滂。勸君停劍無庸傷，時平賢路如康莊。鸞鳳引喙鳴高崗，時危此道隘且荒。橫寶在道暗無光，運行如此休慨慷。男兒立身當自强，精金須經百鍊剛。膜外榮枯等粃糠，惟忠惟孝不可忘。請君傾耳聽柏梁，謂余不信來對床。
謝阮儒隠爲畫墨梅床屏 王邁 
畸人平生偏愛奇，愛梅成癖不可醫。書带堂前忽見之，相羊不去燃吟髭。今夕何夕秋爲期，芙蓉映日紅葳蕤，籬菊傲霜紛離披。南枝春信未有涯，安得此粲對酒巵。元是大阮解作無聲詩，寫梅幻相爲娛嬉。想當解衣盤礴下筆時，吸取清氣入肝脾。先融雪嶺作墨池，坐變秋陽成春暉。使我初見渾不疑，旋覺風骨全是顔容非。恍如臙支馬上坐明妃，緇塵生汗白玉肌。又如鴟夷船底載西子，烟波慘淡雙蛾眉。雪堂仙去渺莫追，補之位置傳者誰。君今此寶世間希，芒端寒燠巧推移。花神上訴真宰悲，何爲苦泄造化機。我有東絹滑如脂，裝潢爲屏作枕幃。平章衆畫何品宜，笑我嗜好與君相背馳，不愛崇桃積李鬭芳菲。請君快掃橫斜竹外枝，歲寒心事正要渠相知。